title: Benazir Bhutto

text:
ARY-televisiokanavan mukaan Al-Qaida ilmoitti olevansa vastuussa Bhutton murhasta, mutta sen yleensä käyttämillä verkkosivuilla ei ole otettu vastuuta tapahtuneesta.
Pakistanin sisäministeri sanoo saaneen tietoonsa viestin, jossa al-Qaida-yhteyksistä syytetty heimojohtaja Baitullah Mehsud on vihjannut olleensa murhan takana. Mehsud on itse kieltänyt osallisuutensa


title: Benazir Bhutto

text: Bhutto jätti jälkeensä kirjeen, jossa piti Musharrafia vastuussa mahdollisesta kuolemastaan. Hän pyysi presidentiltä suojelua, muttei saanut sitä. Puolueen puheenjohtajana Bhuttoa seuraa tämän 19-vuotias poika, Bilawal Bhutto.


title: Benazir Bhutto

text: Bhutton murhaa tutkimaan tuli Pakistanin viranomaisten lisäksi Scotland Yardin ryhmä. Senkin tutkimus jätti murhan ratkaisemattomaksi ja sai yleisön uskomaan kaksinkertaisen tutkimuksen olevan tarkoitettu Musharrafin jälkien peittelyyn. Scotland Yard päätteli vastoin Pakistanin viranomaisten tutkimuksia että yksinäinen ampuja/itsemurhapommittaja oli vastuussa murhasta. Raportti syytti myös Bhuttoa itsensä altistamisesta salamurhaajille.


title: Benazir Bhutto

text: Scotland Yard tutki tarkasti useat kännykkäkameroilla kuvatut filmit, joissa Bhutto putoaa ajoneuvon sisälle hetkeä ennen räjähdystä, mutta ne jätettiin mainitsematta raportissa, joka keskittyi suurimmaksi osaksi rikospaikkatutkintaan. Selvittämättä jäi myös, kuka määräsi rikospaikan puhdistettavaksi paloauton vesisuihkulla kaksi tuntia murhan jälkeen. Bhuttolle ei myöskään tehty ruumiinavausta, koska hänen miehensä kielsi sen, vaikka pyyntö olisi voitu jättää huomiotta.Murhauutisointi ja henkilökuvat


title: Ääreishermosto

text: Ääreishermosto eli perifeerinen hermosto on hermoston osa, johon kuuluvat aivohermot ja selkäydinhermot. Toiminnallisesti ääreishermosto käsittää autonomisen eli tahdosta riippumattoman hermoston ja somaattisen eli tahdonalaisen hermoston.


title: Ääreishermosto

text: Ääreishermoston lisäksi hermosto sisältää keskushermoston eli sentraalisen hermoston.


title: Ääreishermosto

text: Aivohermoja on yhteensä 12 paria ja ne lähtevät aivojen pohjasta:


title: Ääreishermosto

text: Selkäydinhermoja on yhteensä 31 paria ja ne lähtevät pareittain kunkin selkärangan nikaman alta selkäytimestä. Kaulahermoja on kahdeksan paria vaikka kaulanikamia on vain seitsemän, koska ensimmäinen pari lähtee heti kallon alta. Rintahermoja on 12 paria, lannehermoja viisi paria, ristihermoja viisi paria ja häntähermoja vain yksi pari. Selkäydin päättyy jo ensimmäisen tai toisen lannenikaman kohdalle, mutta selkäydinhermot kulkevat selkärangan kanavassa alaspäin oikean nikaman kohdalle.


title: Ääreishermosto

text: Selkäydinhermot lähtevät selkäytimestä kahtena erillisenä haarana, taka- ja etujuurena. Takajuuressa on tuntohermosyitä, joiden soomat sijaitsevat selkäytimen ulkopuolella olevissa spinaaliganglioissa. Etujuuressa on liikehermosyitä, joiden soomat sijaitsevat selkäytimen harmaan aineen etupylväässä eli etusarvessa. Etujuuri ja takajuuri yhdistyvät tullessaan ulos selkärangankanavasta nikamien välistä. Tämä varsinainen selkäydinhermo sisältää siten sekä liikehermosyitä että tuntohermosyitä. Selkäydinhermo jakaantuu lähes heti taka- ja etuhaaraan. Takahaarat hermottavat selän lihaksia ja ihoa. Etuhaarat puolestaan yhtyvät keskenään hermopunoksiksi, joista lähtee kaikkialle erillisiä hermoja.


title: Ääreishermosto

text: Neljän ensimmäisen kaulahermon etuhaarat muodostavat kaulapunoksen, jonka yksi haara on palleahermo.


title: Ääreishermosto

text: Hartiapunoksen muodostavat neljän alimman kaulahermon ja ylimmän rintahermon etuhaarat. Se hermottaa yläraajoja ja se sijaitsee yläraajaan menevien suurten verisuonten ympärillä. Hartiapunokseen haaroihin kuuluvat kainalohermo, lihas-ihohermo, värttinähermo, kyynärhermo ja keskihermo.


title: Ääreishermosto

text: Lanne-ristipunos on muodostunut lannehermojen sekä ristihermojen etuhaaroista. Sen haarat reisihermo, lonkkahermo, yhteinen pohjehermo ja säärihermo hermottavat alaraajaa.


title: New Holland

text: New Holland on kansainvälisen CNH Industrial -yhtiön brändi, jolla valmistetaan maanrakennus- ja maatalouskoneita. New Holland -tuotemerkillä markkinoidaan traktoreiden lisäksi maanrakennuskoneita, leikkuupuimureita ja paalaimia.


title: New Holland

text: New Holland -traktorimerkki syntyi 1980-luvun lopulla, kun Fiat-yhtymä osti Fordin maatalouskoneiden tuotannon. Seuraavan vuosikymmenen alussa vanhat tuotemerkit Ford ja Fiatagri yhdistivät mallistojaan ja muuttivat nimeään siten, että myynnissä oli kaksi tuotemerkkiä rinnakkain. Yhdistäväksi tekijäksi merkkeihin valittiin Fordin omistama perinteikäs amerikkalainen maatalouskoneiden valmistaja New Holland. Siniset traktorit olivat jonkin aikaa New Holland Ford ja punaiset New Holland Fiatagri. Melko pian tuotemerkit ja mallistot yhdistyivät nimen New Holland alle, ja Ford sekä Fiat jäivät molemmat nimestä pois. Vuodesta 2000 lähtien New Holland, Case ja International Harvester olivat osa CNH Global -yhtiötä, joka yhdistyi Fiat Industrialin kanssa syyskuussa 2013 CNH Industrial -yhtiöksi.


title: New Holland

text:
New Holland on voittanut useita alan palkintoja innovaatioistaan, muotoilustaan ja tuotteistaan.
Näihin kuuluvat kolme "Vuoden traktori" -palkintoa sekä "Kultainen traktori" -muotoilupalkinnon voitto neljänä vuonna peräkkäin (2008–2011). palkinnon voitto. New Holland on patentoinut SuperSteer-ohjausjärjestelmän, jossa etupyörien lisäksi myös etuakseli kääntyy mahdollistaen merkittävästi pienemmän kääntösäteen.


title: New Holland

text: New Hollandin mallit on nimetty niiden kokoluokan ja moottoritehon mukaan nykyään seuraavasti:


title: Brokeback Mountain

text: Brokeback Mountain on vuonna 2005 ensi-iltansa saanut Ang Leen ohjaama ja Diana Ossanan ja Larry McMurtryn käsikirjoittama elokuva kahden nuorena lampaita yhdessä paimentaneen miehen noin kaksi vuosikymmentä kestävästä homoseksuaalisesta suhteesta. Sen pääosissa esiintyvät Heath Ledger ja Jake Gyllenhaal. Elokuvan tunnuslause on "Rakkaus on luonnonvoima" ("Love Is a Force of Nature").


title: Brokeback Mountain

text: Elokuva perustuu Annie Proulx’n samannimiseen novelliin, joka julkaistiin ensimmäisen kerran lokakuussa 1997 "The New Yorker" -lehdessä, ja uudelleen vuonna 1999 novellikokoelmassa "Lyhyt kantama" ("Close Range: Wyoming Stories"). Elokuvan ja novellin tapahtumat sijoittuvat Wyomingiin ja Texasiin 1960–1980-luvuille.


title: Brokeback Mountain

text: Elokuva herätti homoseksuaalisen sisältönsä vuoksi paljon keskustelua erityisesti Yhdysvalloissa, minkä vuoksi sitä ei esitetty useissa elokuvateattereissa. Monien uskonnollisten ryhmien, kuten katolilaisten ja mormonien, edustajat pitivät elokuvaa haitallisena. Se kiellettiin kokonaan ainakin Bahamalla, Arabiemiirikunnissa ja manner-Kiinassa mutta ei Hongkongissa eikä Taiwanissa.


title: Brokeback Mountain

text: "Brokeback Mountainin" ensiesitys oli Venetsian elokuvajuhlilla 2. syyskuuta 2005. Elokuvateattereihin se tuli rajoitetusti Britanniassa 30. marraskuuta ja Yhdysvalloissa 9. joulukuuta, laajempaan levitykseen tammikuussa 2006. Suomessa elokuvan ensi-ilta oli 27. tammikuuta.


title: Brokeback Mountain

text: "Brokeback Mountain" sai muun muassa neljä Golden Globea, Kultaisen leijonan, neljä Bafta-palkintoa sekä kolme Oscaria kahdeksasta ehdokkuudesta. Elokuvaa pidettiin laajalti ennakkosuosikkina parhaan elokuvan Oscarin saajaksi, mutta lopulta palkinnon vei "Crash".


title: Brokeback Mountain

text: Elokuvan tapahtumat alkavat vuonna 1963. Joe Aguirre (Randy Quaid) palkkaa Ennis Del Marin (Heath Ledger) ja Jack Twistin (Jake Gyllenhaal) kesäksi paimentamaan lampaita kuvitteelliselle Wyomingissa sijaitsevalle Brokeback Mountainille. Kesän aikana miehet rakastuvat, mutta joutuvat eroamaan toisistaan töiden päätyttyä.


title: Brokeback Mountain

text: Elokuvassa kuvataan miesten suhdetta kahden vuosikymmenen ajan. Erottuaan Jackista Ennis menee naimisiin Alma Beersin (Michelle Williams) kanssa ja saa kaksi lasta. Seuraavana kesänä Jack hakee jälleen työtä Aguirrelta, joka kuitenkin näki Jackin ja Ennisin yhdessä edellisenä kesänä eikä halua palkata Jackia enää. Jack tapaa ratsastaja Lureen Newsomen (Anne Hathaway), jonka kanssa hän avioituu ja perustaa perheen.


title: Brokeback Mountain

text: Neljän vuoden kuluttua Jack ja Ennis tapaavat uudelleen ja Ennisin vaimo Alma näkee vahingossa miesten romanttisen kohtaamisen. Jack yrittää ehdottaa Ennisille, että he muuttaisivat pienelle ranchille ja eläisivät siellä yhdessä. Ennis muistaa kuitenkin lapsuudestaan, miten eräs homoudesta epäilty mies kidutettiin kuoliaaksi, ja kieltäytyy ehdotuksesta. Hän ei myöskään tahdo hylätä perhettään. Ennis ja Jack jatkavat epäsäännöllistä tapailua vuosien ajan.


title: Brokeback Mountain

text: Molempien miesten avioliitot alkavat rakoilla, ja Alma ja Ennis eroavat vuonna 1975. Myöhemmin Alma paljastaa tietävänsä Ennisin ja Jackin suhteesta. Jack työskentelee vaimonsa Lureenin isän yrityksessä. Kuultuaan Ennisin avioerosta hän ajaa Wyomingiin toivoen, että he voisivat aloittaa yhteisen elämän. Ennis kuitenkin kieltäytyy jättämästä lapsiaan. Ennis tapaa Cassie Cartwright -nimisen tarjoilijan (Linda Cardellini) ja alkaa seurustella tämän kanssa.


title: Brokeback Mountain

text: Kun Ennis ja Jack ovat päättämässä jälleen erästä yhteisistä retkistään, Ennis yrittää lykätä heidän seuraavaa tapaamistaan. Jack turhautuu, koska he näkevät toisiaan muutenkin enää vain harvakseltaan. Ennis syyttää Jackia omista hämmentävistä tunteistaan, ja miehet riitelevät, mutta syleilevät toisiaan lopuksi. Kohtaaminen jää miesten viimeiseksi.


title: Brokeback Mountain

text: Myöhemmin Ennisin Jackille lähettämä postikortti palaa takaisin ja vastaanottaja on korttiin leimatun tekstin mukaan kuollut. Ennis soittaa Lureenille, joka kertoo Jackin kuolleen vaihtaessaan rengasta. Ennis näkee mielessään, kuinka tuntematon miesjoukko hakkaa Jackin kuoliaaksi. Jackin todellinen kohtalo jää epäselväksi. Lureen kertoo Ennisille Jackin toivoneen tuhkansa siroteltavan Brokeback Mountainille. Ennis lähtee tapaamaan Jackin vanhempia (Roberta Maxwell ja Peter McRobbie) ja tarjoutuu sirottelemaan Jackin tuhkat vuorille. Jackin isä kuitenkin kieltäytyy, sillä hän haluaa sirotella tuhkat perheen sukuhautaan. Ennis käy Jackin lapsuudenhuoneessa ja löytää sieltä oman paitansa, jonka luuli unohtaneensa Brokeback Mountainille vuosia sitten. Hän tajuaa Jackin säilyttäneen paitaa oman, tuona kesänä pitämänsä veritahraisen paitansa sisällä. Jackin äiti antaa Ennisin pitää molemmat paidat.


title: Brokeback Mountain

text: Myöhemmin Ennisin 19-vuotias tytär Alma (Kate Mara) saapuu isänsä asuntoautolle kertomaan menneensä kihloihin. Tytär pyytää isältään siunausta ja kutsuu tämän häihin. Tyttärensä lähdön jälkeen Ennis menee vaatekomerolleen. Komeron ovessa roikkuu kaksi paitaa, ja niiden viereen on kiinnitetty postikortti, jossa on Brokeback Mountainin kuva.


title: Brokeback Mountain

text: Elokuvan tapahtumat sijoittuvat pääosin Itä-Wyomingiin, mutta se kuvattiin pääosin Kanadan Kalliovuorilla Etelä-Albertassa. Ohjaaja Ang Lee piti Albertaa sopivana paikkana, koska sen maisemat muistuttavat paljon Wyomingin maisemia ja kustannukset tulivat pienemmiksi Kanadassa. Lisäksi paikallinen elokuvien edistämisyhdistys auttoi rahoittamisessa.


title: Brokeback Mountain

text: Elokuvan ”Brokeback Mountain” on itse asiassa kokoelma kuvakulmia Kananaskisin piirikunnan Canmoren kaupungin läheltä sijaitsevilta Three Sisters -nimisiltä kolmelta vuorenhuipulta Fortress- ja Moose Mountain -vuorille. Leirintäaluekohtaukset kuvattiin Ylä-Kananaskisin järvellä Elbow-joen putouksilla lähellä Bragg Creekin kylää sekä Canyon Creekillä, jotka myös sijaitsevat Albertassa. Joitakin kohtauksia kuvattiin myös Albertan Cowleyssä ja Fort Macleodissa, New Mexicon La Mesillassa sekä Wyomingin Grand Tetonin kansallispuistossa.


title: Brokeback Mountain

text: Elokuva kuvattiin kesällä 2004.


title: Brokeback Mountain

text: "Brokeback Mountainin" musiikin sävelsi argentiinalainen Gustavo Santaolalla. Musiikki sai parhaan musiikin Oscarin ja oli ehdolla parhaan musiikin Golden Globen saajaksi.


title: Brokeback Mountain

text: Santaolalla sävelsi useita itse akustisella kitaralla esittämiään kappaleita sekä kaksi country-kappaletta: Bernie Taupinin sanoittaman ja Emmylou Harrisin esittämän kappaleen "A Love That Will Never Grow Old", joka sai parhaan kappaleen Golden Globen, sekä Mary McBriden esittämän kappaleen "No One's Gonna Love You Like Me". Elokuvassa esitetään myös tunnettujen country-artistien kappaleita.


title: Brokeback Mountain

text: Verve Records julkaisi 2005 elokuvasta 43 minuutin 21 sekunnin kestoisen soundtrackin. Brokeback Mountainin tuotantobudjetti ilman mainoskuluja oli noin 14 miljoonaa Yhdysvaltain dollaria. Tekijöiden mukaan Focus Features onnistui kattamaan tuotantokustannukset varhain myymällä elokuvan oikeuksia eri maihin.


title: Brokeback Mountain

text: Elokuva julkaistiin Yhdysvalloissa rajoitetusti 9. joulukuuta 2005. Aluksi se oli esillä vain viidessä teatterissa New Yorkissa, Los Angelesissä ja San Franciscossa, mutta se tuotti ensimmäisenä viikonloppunaan 547 425 dollaria, mikä on suurin draamaelokuvan näytöstä kohti saama tuotto koskaan.


title: Brokeback Mountain

text: Jouluviikonloppuna elokuvan näytöstä kohti saama tuotto oli suurin elokuvahistoriassa. 6. tammikuuta 2006 elokuvaa näytettiin jo 483 teatterissa, ja 13. tammikuuta Focus Features avasi elokuvan lähes 700 pohjoisamerikkalaisessa elokuvateatterissa. 20. tammikuuta elokuvaa alettiin näyttää 1 194 pohjoisamerikkalaisessa teatterissa, 27. tammikuuta 1 652 teatterissa ja 3. helmikuuta 2 089 teatterissa, jolloin elokuvan levikki oli näytösten määrässä laajimillaan.


title: Brokeback Mountain

text: Brokeback Mountainia näytettiin pohjoisamerikkalaisissa teattereissa 133 päivää ja se tuotti yli 83 miljoonaa dollaria Pohjois-Amerikassa ja yli 178 miljoonaa dollaria muualla maailmassa. Se on 1980-luvulta lähtien laskien viidenneksi eniten tuottanut lännenelokuva ja kahdeksanneksi eniten tuottanut romanttinen draama sekä Focus Featuresin ylivoimaisesti eniten tuottanut elokuva.


title: Brokeback Mountain

text: Elokuva esitettiin Lontoossa 30. joulukuuta 2005 vain yhdessä teatterissa ja 6. tammikuuta 2006 laajemmin koko maassa. Elokuva oli kolme viikkoa kaupungin katsotuin elokuva.


title: Brokeback Mountain

text: Ranskassa elokuvan ensiesitys oli 18. tammikuuta 2006 155 elokuvateatterissa. Toisella viikolla elokuvaa näytettiin 258 teatterissa ja kolmannella viikolla 290 teatterissa. Ensimmäisellä viikollaan "Brokeback Mountain" oli Ranskan kolmanneksi katsotuin elokuva 277 000 katsojalla. Kuukautta myöhemmin elokuvan oli katsonut maassa yli miljoona katsojaa ja 18. maaliskuuta elokuvan oli katsonut jo yli 1,25 miljoonaa katsojaa, ja elokuvaa näytettiin sen kymmenennellä viikolla vielä 168 teatterissa.


title: Brokeback Mountain

text: Italiassa elokuva julkaistiin 20. tammikuuta, ja se tuotti yli 890 000 euroa ensimmäisenä kolmena esityspäivänä ja oli ensi-iltaviikolla maan neljänneksi eniten tuottanut elokuva. Viidennellä viikollaan se oli tuottanut yli 4,6 miljoonaa euroa.


title: Brokeback Mountain

text: Australiassa "Brokeback Mountainin" ensiesitys oli 26. tammikuuta, ja se tuotti ensimmäisellä viikollaa näytöstä kohti kolme kertaa enemmän kuin yksikään muu elokuva. Yhteensä elokuva tuotti ensimmäisellä viiklla neljänneksi eniten maassa, vaikka sitä näytettiinkin vain 48 teatterissa.


title: Brokeback Mountain

text: Elokuva julkaistiin useissa maissa vuoden 2006 kolmen ensimmäisen kuukauden aikana. Se kävi listojen kärjessä ainakin Saksassa, Tšekissä, Hongkongissa ja Taiwanissa.


title: Brokeback Mountain

text:
Yhdysvalloissa "Brokeback Mountain" oli eniten tuottanut elokuva 17.–19. tammikuuta mahdollisesti 16. tammikuuta saamiensa Golden Globe -palkintojen takia. Elokuva pysyi yhtä päivää lukuun ottamatta viiden kärjessä 10. helmikuuta asti.
Suomessa elokuvan ensiesitys oli 27. tammikuuta. Kahdella ensimmäisellä viikolla sitä esittiin vain viidessä teatterissa, ja laajimmillaankin sitä esitettiin 13 teatterissa. Yhtä viikkoa lukuun ottamatta se pysyi katsojatilastojen viiden kärjessä yhdeksän ensimmäistä viikkoa. Syyskuun alkuun mennessä sen oli käynyt katsomassa noin 96 000 henkilöä.


title: Brokeback Mountain

text: Elokuvakriitikot ovat kehuneet elokuvaa. Se oli Golden Globen menestynein elokuva seitsemällä ehdokkuudella ja neljällä palkinnolla, mukaan lukien parhaan draamaelokuvan palkinto. Se voitti myös Kultaisen leijonan Venetsian elokuvajuhlilla, parhaan elokuvan palkinnon muun muassa Bostonin, Dallasin Fort Worhin, Floridan, Las Vegasin, Los Angelesin, New Yorkin, San Franciscon ja Utahin elokuvakriitikkojen järjestöiltä sekä Britannian elokuva- ja televisiotaiteiden akatemialta (Bafta).


title: Brokeback Mountain

text: Elokuva-arvosteluja keräävän Rotten Tomatoesin antama 217 arvostelun keskimääräinen arvio on 86 prosenttia.


title: Brokeback Mountain

text: Elokuvan merkittävyyden syyksi sanotaan sen kuvausta samaa sukupuolta olevien suhteesta ilman viittauksia homoseksuaalien kansalaisoikeuksien historiaan. Elokuvassa painottuu traagisen rakkaustarinan puoli, minkä vuoksi monet ovet verranneet elokuvan päähenkilöitä muun muassa Romeoon ja Juliaan sekä James Cameronin "Titaniciin". "Brokeback Mountainin" tuottaja James Schamus saikin idean elokuvajulisteeseen "Titanicin" julisteesta.


title: Brokeback Mountain

text: 3. tammikuuta 2006 Focus Featuresin emoyhtiö Universal Studios tiedotti, että sen mukaan "Brokeback Mountain" oli vuoden 2005 arvostetuin elokuva. Riippumaton "criticstop10.net"-sivusto tuki väitettä tiedottamalla, että elokuva oli arvostelijoiden tekemien vuoden 2005 parhaiden elokuvien listojen kärjessä useammin kuin mikään muu elokuva.


title: Brokeback Mountain

text: Vuonna 2016 "Brokeback Mountain" äänestettiin BBC:n kyselyssä vuosisadan 40 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa.


title: Brokeback Mountain

text:
"Brokeback Mountain" oli vuoden 2005 menestyneimpiä elokuvia. Se on saanut useita kymmeniä palkintoja, joista tärkeimpiä olivat neljä Golden Globea seitsemästä ehdokkuudesta, parhaan elokuvan Kultainen leijona Venetsian elokuvajuhlilla, neljä Baftaa yhdeksästä ehdokkuudesta sekä kolme Oscaria kahdeksasta ehdokkuudesta.
Elokuvan DVD-versio julkaistiin Yhdysvalloissa 4. huhtikuuta 2006. Julkaisupäivänä sitä ostettiin yli 1,4 miljoonaa kappaletta, ja se oli julkaisuviikon toiseksi ostetuin DVD Disneyn elokuvan "" jälkeen. Maaliskuun lopussa ja huhtikuun alussa "Brokeback Mountain" oli Amazon.comin myydyin DVD useita päiviä, vaikkakin sijoitus vaihteli lähes päivittäin. Aluekoodin 2 DVD-versio julkaistiin 24. huhtikuuta. Suomenkieliset tekstitykset sisältävä versio julkaistiin 12. heinäkuuta.


title: Brokeback Mountain

text: DVD sisältää elokuvan lisäksi käsikirjoittajien, Larry McMurtryn ja Diana Ossanan, haastattelun sekä lyhytdokumentit "Sharing the Story: The Making of Brokeback Mountain", "Directing from the Heart: Ang Lee" ja "On Being a Cowboy".


title: Phillip Cocu

text: Phillip Cocu (s. 29. lokakuuta 1970) on alankomaalainen jalkapallovalmentaja ja entinen pelaaja, joka viihtyi yleensä puolustavan keskikenttäpelaajan roolissa.


title: Phillip Cocu

text: Cocu aloitti ammattilaisuransa AZ Alkmaarin riveissä vuonna 1988. Vuonna 1990 hän siirtyi Vitesseen ja teki seurassa lopullisen läpimurtonsa. Alankomaiden suurseuroihin lukeutuva PSV Eindhoven hankki Cocun Vitessestä vuonna 1995. Hän saavutti seuran riveissä yhden Alankomaiden-mestaruuden ja yhden cup-mestaruuden. Vuonna 1998 Cocu siirtyi Espanjaan FC Barcelonan riveihin. Hän edusti Barcelonaa kuuden kauden ajan ja saavutti seuran riveissä yhden Espanjan-mestaruuden. Vuonna 2004 Cocu palasi PSV:n riveihin. Hän saavutti seurassa kolme Alankomaiden-mestaruutta ja yhden cup-mestaruuden. Vuonna 2007 Cocu siirtyi Al-Jaziran riveihin ja lopetti uransa Al-Jazirassa vuonna 2008.


title: Phillip Cocu

text: Alankomaiden maajoukkueessa Cocu pelasi vuosien 1996 ja 2006 välisenä aikana 101 ottelua ja teki niissä 10 maalia. Hän edusti Alankomaita EM-kisoissa vuosina 1996, 2000 ja 2004 sekä MM-kisoissa vuosina 1998 ja 2006. Cocu aloitti valmennusuransa kesällä 2008, kun hänestä tuli Frank de Boerin ohella Alankomaiden maajoukkueen apulaisvalmentaja. Tiimi luotsasi Alankomaat menestyksekkäästi MM-kisoihin 2010 ja palkittiin kahden vuoden jatkosopimuksella maaliskuussa 2010.


title: Phillip Cocu

text: Kauden 2008/09 alusta lähtien Cocu on toiminut valmennustehtävissä myös PSV Eindhovenin organisaatiossa ensin juniorivalmentajana ja Fred Ruttenin tultua seuran valmentajaksi kaudelle 2009/10 edustusjoukkueen apulaisvalmentajana. Maaliskuussa 2012 Cocu nousi loppukauden mittaisella sopimuksella PSV:n päävalmentajaksi Ruttenin saatua potkut. Cocu luotsasi PSV:n Alankomaiden cupin mestariksi seitsemän vuoden tauon jälkeen. Finaalissa PSV kaatoi Heracles Almelon 3–0. Kauden jälkeen Cocu sai tehdä tilaa Dick Advocaatille. Cocu jatkaa kuitenkin seuran apulaisvalmentajana. Advocaatin jätettyä päävalmentajan tehtävät kesällä 2013, tuli Cocusta nelivuotisella sopimuksella PSV:n päävalmentaja.


title: Phillip Cocu

text: Cocun johdolla PSV palasi kaudella 2014/15 Eredivisien mestariksi seitsemän vuoden tauon jälkeen. Kaudella 2015/16 Cocu luotsasi PSV:n Mestarien liigan alkulohkosta jatkoon pudottaen Manchester Unitedin pudotuspeleistä. PSV taisteli puolivälieräpaikasta Atlético Madridia vastaan ja putosi jatkosta vasta toisen osaottelun dramaattisen rangaistuspotkukilpailun jälkeen. Eredivisiessä Cocu johdatti PSV:n toiseen perättäiseen mestaruuteen, joka ratkesi vasta liigan päätöskierroksella PSV:n voitettua FC Zwollen ja Ajaxin jäätyä tasapeliin De Graafschapia vastaan.


title: Phillip Cocu

text: Kaudella 2016/17 PSV kävi mestaruustaistelua AFC Ajaxin ja Feyenoordin kanssa. PSV hävisi kauden aikana vain kaksi liigaottelua, mutta 10 tasapeliä oli liikaa ja PSV jäi lopulta kolmanneksi häviten mestari-Feyenoordille kuusi pistettä. Kaudella 2017/18 Cocu palautti PSV:n mestaruuskantaan. Valmennusuran kolmas liigamestaruus varmistui kolme kierrosta ennen sarjan päätöstä, kun PSV murskasi Ajaxin kotikentällään 3-0 ja karkasi tavoittamattomaan johtoon.


title: Phillip Cocu

text: Heinäkuussa 2018 Cocu siirtyi Turkin Superliigan Fenerbahçen päävalmentajaksi kolmivuotisella sopimuksella. Cocun pesti päättyi kuitenkin jo lokakuun lopussa 2018 potkuihin, kun Fenerbahçe oli aloittanut kautensa heikosti ja oli vajonnut Turkin liigassa putoamisviivan tuntumaan.


title: Sosiobiologia

text: Sosiobiologia on yhteisöllisten ilmiöiden biologisten perusteiden järjestelmällistä tutkimista. Sanan sosiobiologia teki tunnetuksi Edward O. Wilson teoksessaan "Sociobiology: The new synthesis" vuonna 1975.


title: Al-Aksan marttyyrien prikaatit

text: Al-Aksan marttyyrien prikaatit () on palestiinalainen vasemmistolainen terroristijärjestöksi luokiteltu puolisotilaallinen järjestö.


title: Al-Aksan marttyyrien prikaatit

text: Al-Aksan marttyyrien prikaatit perustettiin marraskuussa 2000 Fatah-puolueen itsemurhaiskujoukoiksi. Toisen intifadan aikana vuosien 2000 ja 2002 välillä se oli Hamasin ohella toinen pääasiallinen Israelia vastaan iskuja tehnyt järjestö. Vuonna 2002 tehdyistä 59:tä iskusta al-Aksan marttyyrien prikaatit syylistyivät lähes kahteen kolmasosaan. Järjestö toimi sekä Palestiinalaishallinnon alueilla että varsinaisen Israelin alueella. Vuonna 2002 järjestö otti vastuun ensimmäisestä palestiinalaisen naisen tekemästä itsemurhaiskusta Jerusalemissa, jonka seurauksena kuoli yksi ja haavoittui 114. Israelilaisten sotilaslähteiden mukaan järjestö rekrytoi naisia erityisesti siksi, että Hamas ja Islamilainen jihad eivät halunneet toteuttaa iskuja tähän tapaan. Al-Aksan marttyyrien prikaatien iskujen määrä väheni turvallisuustilanteen paranemisen myötä vuoden 2002 jälkeen. Järjestö ilmaantui uudelleen Gazan alueella vuonna 2006, jolloin se oli yksi pääasiallisista Hamasia vastaan taistelleista järjestöistä.


title: Al-Aksan marttyyrien prikaatit

text: Fatahin edesmennyt johtaja Jasser Arafat ei kuitenkaan koskaan tunnustanut järjestöä Fatahin osaksi ja tuomitsi julkisesti sen iskut. Muukaan Fatah ei ole tunnustanut prikaateja osakseen. Suuri osa al-Aksan marttyyrien prikaatien jäsenistä oli kuitenkin myös Fatahin kannattajia. Joidenkin tutkijoiden mukaan al-Aksan marttyyrien prikaatit eivät Hamasin tapaan aja islamilaisen valtion perustamista, mutte järjestö käytti uskontoa jäsenten rekrytoimisen apuna.


title: Chaim Rumkowski

text: Mordechai Chaim Rumkowski (27. helmikuuta 1877 Iljino, Venäjän keisarikunta – 28. elokuuta 1944 Auschwitz, Puola) oli puolanjuutalainen sionisti, joka toimi Łódźin gheton juutalaisneuvoston johtajana toisen maailmansodan aikana.


title: Chaim Rumkowski

text: Ennen toisen maailmansodan syttymistä Rumkowski oli toiminut liikemiehenä ja orpokodin johtajana. Saksan armeijan vallattua Puolan saksalaiset viranomaiset nimittivät hänet 13. lokakuuta 1939 Łódźin kaupunkiin perustettuun suureen ghettoon juutalaisneuvoston eli "Judenratin" johtajaksi. Tässä asemassa Rumkowski oli suoraan vastuussa saksalaiselle miehityshallinnolle ja sen johtajalle Hans Biebowille. Rumkowski vastasi gheton asukkaiden ruoasta, terveydestä, asuinoloista, työstä ja lämmityksestä. Hän johti ghettoa itsevaltaisen hallitsijan tavoin: hänen kuvansa oli gheton postimerkissä, ja ghettoraha sai nimen hänen mukaansa.


title: Chaim Rumkowski

text: Gheton tyhjennyksissä Rumkowski perheineen lähti vapaaehtoisesti viimeisten kuljetusten joukossa. Hänet vietiin perheineen Auschwitzin keskitysleiriin, jossa hänet murhattiin, murhaajina mahdollisesti juutalaisvangit.


title: Chaim Rumkowski

text: Rumkowski on ollut holokaustin historiassa kiistelty hahmo. Hänen aktiivinen roolinsa kuljetusten järjestelyssä ja voimakastahtoinen hallintonsa aiheuttivat gheton asukkaissa kapinamieltä. Jotkut historioitsijat näkevät hänet natsien yhteistyötoverina, koska hän myöntyi saksalaisten vaatimuksiin. Rumkowski osoitti kuitenkin järjestelykykyä ja voimakastahtoisuutta vaikeassa ja ristiriitaisessa johtoasemassa. Kuuluisassa puheessaan Rumkowski suostutteli gheton vanhempia luovuttamaan alle kymmenvuotiaat lapset natseille sanoen: ”Minun on amputoitava raajoja voidakseni pelastaa ruumiin.” Hänen mielestään oli noudatettava myöntyväistä linjaa, jotta edes osa gheton asukkaista pelastisi. Łódźin ghetto tyhjennettiinkin Puolan ghetoista viimeisenä.


title: Chaim Rumkowski

text: Chełmnon leirin perustamisen jälkeen natsit pakottivat Rumkowskin järjestämään gheton asukkaiden kuljetukset tuhoamisleireille. Rumkowski itse väitti yrittäneensä neuvotella kuljetettavien lukumäärää alhaisemmaksi. Siksi onkin epäselvää, olisiko Rumkowski saanut sodan päätyttyä kiitosta ihmishenkien pelastamisesta vai vankilatuomion niin monen juutalaisen lähettämisestä kuolemaan.


title: Fritz Lang

text: Friedrich Anton Christian ”Fritz” Lang (5. joulukuuta 1890 Wien, Itävalta-Unkari – 2. elokuuta 1976 Beverly Hills, Kalifornia), oli itävaltalaissyntyinen saksalainen elokuvaohjaaja, käsikirjoittaja ja tuottaja. Lang oli huomattavimpia saksalaisen ekspressionismin edustajia ja yksi 1900-luvun arvostetuimpia elokuvaohjaajia.


title: Fritz Lang

text: Lang aloitti työskentelyn elokuvien parissa jo 1910-luvulla ja ohjasi tunnetuimmat elokuvansa Saksassa 1920- ja 1930-luvuilla. Niihin kuuluvat muun muassa kaksiosainen "Niebelungen laulu", "Metropolis" ja "M – kaupunki etsii murhaajaa". Saksan kansallissosialistisen työväenpuolueen noustua valtaan Lang muutti Yhdysvaltoihin, jossa hän jatkoi uraansa vaihtelevalla menestyksellä. Yhdysvaltojen tuotannon huippuhetkiä olivat "Kiihko", "Nainen ikkunassa", "Punainen katu" ja "Gangsterikuningas".


title: Fritz Lang

text: Friedrich Christian Anton Lang syntyi Itävalta-Unkarin pääkaupungissa Wienissä 5. lokakuuta 1890. Hänen isänsä Anton Lang oli katolinen wieniläinen arkkitehti, joka toimi kaupunginarkkitehtina. Äiti Paula Lang (o.s. Schlesinger) oli kotoisin Määristä Brnon kaupungista. Hän oli juutalaissyntyinen mutta kääntyi katolisuuteen naimisiinmenonsa jälkeen. Fritz oli perheen toinen lapsi. Vanhempi veli Adolf Lang oli syntynyt 1884. Vanhemmat kohtelivat Adolfia veljeksistä selvästi heikompana, sillä tämä kärsi vakavasta psoriasiksesta. Adolfin ja Fritzin veljessuhde oli huono, eivätkä he aikuisiällä juuri olleet tekemisissä keskenään.


title: Fritz Lang

text: Elämänsä ensimmäiset kymmenen vuotta Fritz asui Wienin ydinkeskustassa kaupungin keskeisimmällä alueella. Vuonna 1900 perhe muutti varakkaiden kaupunginosaan Josefstadtiin. Lang aloitti vuonna 1908 arkkitehtuurin opinnot Wienin teknillisessä yliopistossa. Vanhempiensa toiveesta hänen oli aikomus jatkaa isänsä uraa arkkitehtina. Opiskeltuaan muutaman kuukauden Lang päätti keskeyttää opinnot. Häntä kiinnostivat enemmän kuvataiteet kuin insinööritieteet. Lang pääsi opiskelemaan Wienin kuvataideakatemiaan, mutta lopetti nekin opinnot kesken.


title: Fritz Lang

text: Lang muutti pois kotoa todennäköisesti vuoden 1910 loppupuolella tai seuraavan vuoden alussa. Hän kierteli museoita ja gallerioita Nürnbergissä, Münchenissä ja Frankfurtissa ja päätyi lopulta Brysseliin. Brysselissä hän hankki elantonsa piirtämällä muun muassa postikortteja ja pilapiirroksia, joita hän myi turisteille. Brysselistä Lang muutti Müncheniin, jossa asui todennäköisesti vajaan vuoden. Hän on kertonut matkustelleensa sen jälkeen ympäri maailmaa, mistä ei kuitenkaan ole todisteita. Huhtikuussa 1913 Lang asui Pariisissa pienessä ateljeessa.


title: Fritz Lang

text: Lang palasi Pariisista Wieniin, kun ensimmäinen maailmansota syttyi. Hän värväytyi 12. tammikuuta 1915 vapaaehtoisena Itävallan keisarilliseen armeijaan. Lang lähetettiin palvelemaan Italian rintamalle. Hän yleni sota-aikana luutnantiksi ja osallistui sotatoimiin Itärintamalla, Balkanilla ja Italiassa. Lang haavoittui sodan aikana muutamia kertoja ja menetti yhden vammansa takia näkönsä oikeasta silmästä, minkä vuoksi hän käytti vuosien ajan monokkelia. Toipilasaikanaan Lang laati elokuvakäsikirjoituksia. Hän tutustui myös elokuvaohjaaja ja -tuottaja Joe Mayhyn, jolle hän kirjoitti muutamia käsikirjoituksia. Langia pyydettiin näyttelemään Punaisen ristin teatteriin itävaltalaista luutnanttia, joka oli joutunut ranskalaisten vangiksi. Näytelmän ansiosta hän tapasi tuottaja Erich Pommerin, joka tarjosi hänelle sodan viimeisenä vuotena töitä dramaturgina. Lang pääsi lomalle armeijasta syyskuussa 1918, ja sota päättyi marraskuussa.


title: Fritz Lang

text: Lang aloitti elokuvauransa Pommerin Decla-elokuvayhtiössä. Hän käsikirjoitti ohjaaja Otto Rippertille ainakin kolme elokuvaa, jotka valmistuivat 1919. Declassa oltiin tyytyväisiä elokuvien laatuun. Lang kuitenkin arvosteli Pommerille Rippertin ohjaustyötä ja väitti, että olisi pystynyt parempaan. Pommer antoi vielä samana vuonna Langin ohjata ensimmäisen elokuvansa, joka oli "Halbblut" ("Puoliverinen"). Samana vuonna Lang ohjasi muitakin elokuvia ja toimi Joe Mayn apulaisohjaajana. Seikkailutarinan "Hämähäkit" jälkeen Pommer tarjosi Langille Hans Janowitzin ja Carl Mayerin käsikirjoituksen "Tri Caligarin kabinetti" ohjaamista. Lang ehdotti, että elokuvaan lisättäisiin realistisesti kuvatut prologi ja epilogi, jotka tehostaisivat ekspressionististen osuuksien vaikutusta. "Hämähäkit"-elokuvan suosio pakotti Langin luopumaan "Tri Caligarin kabinetin" ohjauksesta. Sen sijaan hän ohjasi "Hämähäkeille" jatko-osan. Yhtenä mykkäelokuvakauden merkittävimmistä klassikoista pidetyn "Tri Caligarin kabinetin" ohjasi Robert Wiene.


title: Fritz Lang

text: Vuonna 1920 Lang allekirjoitti sopimuksen Joe Mayn yrityksen kanssa. Lang halusi tehdä Thea von Harboun romaaniin perustuvan seikkailuelokuvasarjan "Unelmien temppeli". Mayn mielestä Lang oli kuitenkin elokuvan ohjaajaksi vielä liian kokematon. Lang ei uskonut Mayn väitteisiin vaan epäili, että May halusi ohjata elokuvan itse, koska uskoi, että siitä tulisi menestys. Langin seuraava elokuva oli "Vaeltava kuva". Se oli Langin ensimmäinen elokuva, jonka oli käsikirjoittanut hänen tuleva vaimonsa Harbou. Langin ja Harboun yhteistyö kesti vuoteen 1933, jolloin Lang muutti pois Saksasta. Harbou käsikirjoitti "Vaeltavan kuvan" jälkeen kaikki Langin Saksassa ohjaamat elokuvat. Petetty Lang jätti "Vaeltavan kuvan" jälkeen Mayn tuotantoyhtiön ja palasi Erich Pommerin Decla-elokuvayhtiöön. Pommer arvosti Langia ohjaajana huomattavasti Maytä enemmän.


title: Fritz Lang

text: Langin ensimmäinen merkittävä ohjaustyö oli "Väsynyt kuolema", joka käsitteli ihmisen taistelua kohtaloaan vastaan. Samaa teemaa Lang käytti myöhemminkin useissa elokuvissaan. "Väsynyt kuolema" tuli ensi-iltaan lokakuussa 1921, ja se nosti Langin saksalaisen elokuvateollisuuden parhaiden ohjaajien joukkoon. Elokuva oli samalla aloittamassa Saksan elokuvan kultakautta, kun samoihin aikoihin myös F. W. Murnaun ja Ernst Lubitschin mykkäelokuvat saivat maailmanlaajuista suosiota. Seuraavaksi Lang ohjasi kaksiosaisen psykologisen rikostarinan "Tri Mabuse – ihmispeto", joka oli ensimmäinen kolmesta rikollisnero tohtori Mabusea käsittelevästä elokuvasta. Elokuvan valmistuttua Lang sai Saksan kansalaisuuden.


title: Fritz Lang

text: Vuonna 1924 valmistui kaksiosainen historiallinen spektaakkeli "Niebelungen laulu" germaanisesta sankarieepoksesta "Nibelungein laulu". Harboun käsikirjoitus sai vaikutteita myös Richard Wagnerin oopperasta ja Friedrich Hebbelin näytelmästä. Elokuvasta tuli kaksiosainen ("Niebelungen 1: Siegfriedin kuolema" ja "Niebelungen 2: Kriemhildin kosto"). "Niebelungen laulu" oli Langin ensimmäinen elokuva, joka sai todellista huomiota myös Yhdysvalloissa. Lang ja Pommer matkustivat lokakuussa 1924 elokuvan ensi-iltaan New Yorkiin. He kävivät myös Ufa-tuotantoyhtiön sivutoimistoissa ja tutustuivat Los Angelesissa Hollywoodiin.


title: Fritz Lang

text: Lang aloitti Yhdysvalloista paluun jälkeen dystooppisen tieteisfantasian "Metropolis" tekemisen. Elokuvasta tuli yksi mykkäelokuvan merkittävimpiä klassikoita. "Metropolis" valmistui lokakuussa 1926, ja sen tuotantokulut olivat yli viisi miljoonaa Saksan markkaa, kun Ufa oli budjetoinut sille vain 1,9 miljoonaa. Elokuvan tekemiseen meni Ufan Babelsbergin studiolla 310 päivää ja 60 yötä. "Metropoliksen" ongelmat havaittiin jo vuoden 1926 alussa, kun huono sää viivästytti ulkokuvauksia ja Langin perfektionismi sisäkuvauksia. Tammikuussa Ufan hallinto keskusteli jopa kuvausten lopettamisesta. Pommeria pidettiin vastuullisena elokuvan kasvavista kuluista, ja hänet syrjäytettiin Ufan tuotantopäällikön tehtävistä. Pommerin poissaolo näkyi elokuvan pitkittymisenä, ja sen kestoksi muodostui kaksi ja puoli tuntia. Saksan elokuvateollisuus oli vaikeassa taloudellisessa tilassa, ja teatterit tarvitsivat siksi elokuvia, jotka toisivat katsojia nopeasti teattereihin. Pitkät eepokset eivät houkuttelisi yleisöä elokuvayhtiöiden toivomalla tavalla. Pian sen jälkeen, kun "Metropolis" oli päätynyt teattereihin, Ufan johto päätti, että elokuvaa piti lyhentää ja sen sanomaa muokata paremmin Yhdysvaltain levitykseen sopivammaksi. "Metropolis" lyheni noin puolella tunnilla. Yhdysvalloissa elokuvaa leikattiin vielä, ja sen lopullinen pituus Pohjois-Amerikassa oli tunti ja 47 minuuttia. Langin omaa versiota elokuvasta näytettiin todennäköisesti vain kahden viikon ajan Berliinissä. Vasta vuonna 2008 "Metropolis" entistettiin lähes alkuperäiseen kuntoonsa, kun Argentiinasta löytyi monia puuttuvia kohtauksia.


title: Fritz Lang

text: Lang perusti "Metropoliksen" valmistuttua oman tuotantoyhtiön Fritz Lang-Filmin, joka julkisti elokuvia Ufan kautta. Langin seuraava elokuva "Vakoilija" oli hänen ensimmäinen oma tuotantonsa. "Metropoliksen" tekemisen aikoihin Lang oli haaveillut tekevänsä elokuvan planeettojen välisestä matkustamisesta. Hänen seuraava elokuvansa, tieteisdraama "Matka kuuhun", käsittelikin aihetta. Tieteilijä Hermann Oberth ja tietokirjailija Willy Ley avustivat Langia elokuvan tieteellisen pohjan kehittämisessä. Harboun tehtäväksi jäi käsikirjoituksen laatiminen Langin, Oberthin ja Leyn ajatusten pohjalta. Lang kävi 1929 Yhdysvalloissa tutustumassa uusiin äänijärjestelmiin. Ufan johto ehdotti tämän jälkeen, että Lang tekisi ääniraidan elokuvaan "Matka kuuhun". Lang vastusti ajatusta, sillä hänen mielestään ääniraita pilaisi mykkäelokuvan rytmityksen. Lang onnistui vakuuttamaan Ufan johdon kannastaan. Hän ei kuitenkaan halunnut jatkaa yrityksessä ja suunnitteli jo koko elokuvauransa lopettamista.


title: Fritz Lang

text: Langin lähdettyä Ufalta Nero-Filmin tuottaja Seymour Nebenzahl tarjoutui rahoittamaan hänen seuraavaa elokuvaansa. Langin ensimmäinen ohjaustyö Nero-Filmille oli psykologinen rikosdraama "M – kaupunki etsii murhaajaa", jonka alkuperäinen nimi oli "Mörder unter uns" ("Murhaaja keskuudessamme"). Elokuvan päähenkilö on lastenmurhaaja, jonka on sanottu saaneen vaikutteita Düsseldorfissa useita murhia tehneestä Peter Kürtenista. Se edusti Saksassa reaktiona ekspressionismille syntynyttä uusasiallisuutta. Käsikirjoitus syntyi Langin ja Harboun yhteistyönä. Lang ei halunnut pääroolista Franz Beckeristä stereotyyppistä rikollista ja tarjosi siksi roolia nuorelle unkarilaisnäyttelijä Peter Lorrelle, jonka oli nähnyt näyttämöllä.


title: Fritz Lang

text: Langin viimeinen elokuva Saksassa oli rikosdraama "Tri Mabusen testamentti" vuodelta 1933. Se kiellettiin Saksassa "uhkana laille ja järjestykselle sekä julkiselle turvallisuudelle", mutta sitä esitettiin esimerkiksi Wienissä ja Budapestissa. Pian Lang lähti Saksasta ja poistui todennäköisesti maasta lopullisesti heinäkuussa 1933.


title: Fritz Lang

text: Saksasta Lang pakeni Ranskaan, jossa ohjasi yhden elokuvan, fantasiadraaman "Liliom". Sen tuotti Erich Pommer, joka oli valittu aiemmin Fox Filmsin Euroopan-osaston johtoon. Myös Pommer oli paennut Saksasta, ja hän oli samalla siirtänyt Fox Filmsin Euroopan päämajan Berliinistä Pariisiin. Lang teki MGM:n kanssa sopimuksen yhdestä elokuvasta ja optiosta useampiin kesäkuussa 1934 ja muutti Yhdysvaltoihin. MGM:llä Langia ei arvostettu. Vuosina 1934–1935 hän sai ohjattavakseen monia elokuvia, joiden tuotanto kuitenkin peruttiin useista syistä. Lopulta syyskuussa 1935 MGM ilmoitti, että Lang ohjaisi "Kiihkon", joka tunnettiin vielä työnimellään "Mob Rule". Langin ja kuvausryhmän välit olivat "Kiihkon" kuvauksissa huonot, ja käytännössä tuottaja Joseph L. Mankiewiczin ansiosta MGM ei siirtänyt Langia syrjään ohjaajan paikalta. Mankiewicz puolusti Langia, joka kuitenkin piti häntä vastustajanaan. Saksassa ohjaaja oli elokuvan tärkein tekijä, jonka sana oli kuvauksissa laki. Hollywoodissa Lang ei kuitenkaan ollut enää samassa asemassa. Hän sanoikin Mankiewiczin pilanneen hänen elokuvansa, kun tämä oli leikannut lopullisen version.


title: Fritz Lang

text: "Kiihkon" valmistuttua vuonna 1936 Lang ei saanut uusia töitä. Häntä ei auttanut se, että hän antoi haastatteluita, joissa haukkui MGM:n toimintaa elokuvan leikkaamisessa. Langin Hollywood-uran pelasti näyttelijä Sylvia Sidney, joka yhtenä harvoista oli pitänyt työskentelystä Langin kanssa. Sidney oli tehnyt henkilökohtaisen sopimuksen suurten elokuvayhtiöiden ulkopuolella työskentelevän tuottaja Walter Wangerin kanssa. Sidney suositteli Langia Wangerin seuraavan elokuvan ohjaajaksi. Wanger antoi Langille vapaat kädet rikosdraaman "Karkuri" kuvaamiseen. Tammikuussa 1937 ensi-iltansa saanut "Karkuri" oli suhteellisen hyvä menestys, mutta Lang sai käytöksellään ja puheillaan lisää vihamiehiä. Lang oli ollut työttömänä tammikuusta 1937 toukokuulle, lähes puoli vuotta, kun hän lähetti käsikirjoituksensa "Man Without a County" Paramountille. Lang teki yhtiön kanssa kahden vuoden sopimuksen, joka kattoi kolmen elokuvan tekemisen. Kesällä 1938 valmistunut "Ehdonalaisesti vapauteen" oli paha pettymys, ja Paramount syytti Langia sen epäonnistumisesta. Paramount purki Langin sopimuksen keväällä 1939 vain yhden elokuvan jälkeen.


title: Fritz Lang

text: Tuottaja-kykyjenetsijä Sam Jaffe toi Langin Hollywood-uralle vakautta. Lang tutustui Jaffeen loppuvuodesta 1939. Jaffe tiesi, että 20th Century Fox suunnitteli jatko-osaa Henry Kingin ohjaamalle lännenelokuvalle "Jesse James – suuri seikkailija". Jaffe ehdotti Langia elokuvan ohjaajaksi. Yhtiön päätuottaja Darryl F. Zanuck hyväksyi asian, ja Lang teki sopimuksen "Frank Jamesin paluun" ohjaamisesta. Lang jatkoi tämän jälkeen Foxilla ja ohjasi seuraavaksi toisen lännenelokuvansa "He olivat urheita miehiä". Zanuck oli tyytyväinen kumpaankin elokuvaan, ja Lang sai Foxille sopimuksen useamman elokuvan tekemisestä.


title: Fritz Lang

text: Langin seuraava elokuva "Ihmismetsästys" valmistui vuonna 1941. Kriitikot pitivät elokuvaa vuoden parhaimpiin lukeutuvana, ja se oli samalla Langin paluu arvostetuksi Hollywood-ohjaajaksi. Lang toivoi, että saisi "Ihmismetsästyksen" menestyksen ansiosta Zanuckilta parempia elokuvatarjouksia. Seuraavat kaksi tuotantoa jäivät Langilta valmistumatta, kun hän jätti kuvaukset kesken. Ensimmäisestä elokuvasta poistumiseen hän käytti syynä sappikivikohtauksia. Lang lähti lopulta Foxilta vuonna 1942.


title: Fritz Lang

text:
Samana vuonna Lang alkoi suunnitella yhdessä näytelmäkirjailija Bertolt Brechtin kanssa elokuvaa Prahan teurastajasta Reinhard Heydrichista, joka oli salamurhattu hiljattain. Elokuvan tuottajaksi tuli Arnold Pressburger, ja sotadraama "Pyövelitkin kuolevat" valmistui vuonna 1943. Lang nousi vuonna 1945 Yhdysvaltain-uransa huipulle, kun samaan aikaan teattereissa pyörivät suositut "Erään merkin varjossa" ja "Nainen ikkunassa". "Erään merkin varjossa" perustui Graham Greenen teokseen, jonka oikeudet olivat Paramount Picturesilla. Lang palasi Paramountille tehdäkseen elokuvan. Riippumaton elokuvatuottaja Nunnally Johnson puolestaan ehdotti Langille elokuvan "Nainen ikkunassa" ohjaamista.
Vielä vuonna 1945 Lang oli perustamassa omaa tuotantoyhtiötä Diana Productionsia, jonka toimitusjohtajana Lang toimi itse. Diana Productionsin muut johtohenkilöt olivat tuottaja Walter Wanger, näyttelijä Joan Bennett, jonka lapsen mukaan yhtiö oli nimetty, ja käsikirjoittaja Dudley Nichols. Langin ensimmäinen ohjaus Diana Productionsille oli film noir "Punainen katu", joka oli Langin Yhdysvaltain-vuosien itsenäisin elokuva, sillä tuottajat eivät vaikuttaneet sen tekoon juurikaan. Elokuvan tuotantoaikataulu venyi, minkä takia Lang teki sopimuksen Warner Brothersin kanssa taloudellisten syiden takia, kun "Punaisen kadun" jälkituotanto oli vielä kesken. "Punainen katu" joutui samaan aikaan ongelmiin sensuurin kanssa, kun Lang aloitti Warner Bros. -elokuvan "Viitta ja tikari" kuvaukset.


title: Fritz Lang

text: "Punainen katu" menestyi hyvin. Lang etsi vuoden ajan aihetta uuteen yhtä laadukkaaseen elokuvaan. Tammikuussa 1946 Diana Productions osti Universalilta oikeudet tarinaan nimeltä "Winchester '73". Kuukausien ajan Lang ja Silvia Richards työskentelivät käsikirjoituksen parissa, mutta lopulta Lang hylkäsi tarinan, kun luonnos muodostui liian pitkäksi. Anthony Mann ohjasi elokuvan myöhemmin nimellä "Winchester '73 – kohtalon ase". Langin seuraavaksi hankkeeksi tuli "Salaisuus oven takana", jonka ensi-ilta oli tammikuussa 1948, ja se sai Langin uran huonoimmat arviot. "Salaisuus oven takana" oli myös sen levittäjän Universal Picturesin taloudellisesti heikon vuoden vähiten tuottanut elokuva. Universal veti tämän jälkeen tukensa Diana Productionsilta, joka hieman myöhemmin hajosi.


title: Fritz Lang

text: Langin viimeiset kymmenen vuotta olivat hänen tuotteliainta aikaansa Yhdysvalloissa. Hän teki kahdeksassa vuodessa kymmenen elokuvaa. Näistä merkittäviä olivat vain "Purkaus yössä" ja "Gangsterikuningas", joten jakso oli Langin uran heikkotasoisin.


title: Fritz Lang

text: Lang joutui "Salaisuus oven takana" -elokuvan epäonnistumisen jälkeen etsimään hetken uutta tuottajaa. Itsenäinen tuottaja Howard Welsch halusi Langin seuraavan elokuvan oikeudet, ja Sam Jaffe sopi samalla kahdesta elokuvasta Fidelity Picturesin kanssa. Vuonna 1950 valmistunut "House by the River" oli Langin ainoa b-elokuva ja menestyi Yhdysvalloissa kohtuullisesti. Elokuvaa ei kuitenkaan levitetty kovin moneen maahan, joten sitä pidetään Langin Hollywood-ajan tuntemattomimpana työnä. Samana vuonna hän teki ohjaustyön myös Foxille, jolle hän oli elokuvan velkaa. Sotadraama "Viidakon sissit" sai Langin uran huonoimmat arvostelut. Vuonna 1952 Langilta valmistui kolme elokuvaa. Helmikuussa tuli ensi-iltaan "Villin lännen villikissa", "Purkaus yössä" valmistui maaliskuussa 1952 ja "Sininen gardenia" jouluaattona.


title: Fritz Lang

text: Lang oli taloudellisesti ahtaalla vuoden 1953 alkupuoliskolla, kun Columbia Picturesin johtaja Harry Cohn tarjosi hänelle sopimusta. Lang pysyi yllättäen väleissä temperamenttisen Cohnin kanssa. Langin ensimmäinen ohjaus Columbialle oli "Gangsterikuningas". Elokuva oli Langin kansainvälisesti menestyneimpiä elokuvia, vaikka Yhdysvalloissa se menestyi vain keskinkertaisesti. Langin toinen ja viimeinen elokuva Columbialle oli film noir -draama "Ihmispeto". Vuonna 1954 Lang palasi MGM:lle ohjaamaan seikkailudraaman "Kätketty aarre". Langin kaksi viimeistä elokuvaa Yhdysvalloissa olivat "Huulipunamurhaaja" ja "Sähkötuoli odottaa", jotka tuotti RKO Pictures. Lang ajautui kuvausten aikana ristiriitoihin tuottaja Bert E. Friedlobin kanssa. Lang purki tämän jälkeen vihansa Hollywood-koneistoon ja sanoi, ettei halua tehdä enää ainuttakaan elokuvaa Hollywoodissa. Hän kirjoitti muutamia tarinoita, mutta kukaan merkittävistä tuottajista ei enää halunnut olla hänen kanssaan tekemisissä.


title: Fritz Lang

text: Saksalainen tuottaja Artur Brauner otti Langiin yhteyttä loppuvuodesta 1957 ehdottaakseen uusintaversiota Thea von Harboun romaanista "Das indische Grabmal", jonka elokuvaversion Joe May oli ohjannut 1921. Lang pystyi näin toteuttamaan lähes 40 vuoden takaisen haaveensa, kun hän ohjasi romaanista kaksi elokuvaa: "Eschnapurin tiikeri" ja "Maharadjan kosto". Elokuvia kritisoitiin Saksassa voimakkaasti. Brauner ehdotti tämän jälkeen uusintaversioita aiemmista saksalaisista klassikoista, kuten "Väsyneestä kuolemasta", "Niebelungen laulusta", Metropoliksesta" ja Tri Caligarin kabinetista". Lopulta Lang suostui tekemään vielä yhden jatko-osan Tri Mabuse -sarjalle. Rikostarinan "Mabusen 1000 silmää" ensi-ilta oli vuonna 1960, ja se oli edellisten elokuvien tapaan suuri pettymys.


title: Fritz Lang

text: Lang suunnitteli kolmannen Mabuse-elokuvan jälkeen vielä uusia käsikirjoituksia, mutta "Mabusen 1000 silmää" jäi hänen viimeiseksi ohjaustyökseen. Langin elokuvaura päättyi kuitenkin vasta Jean-Luc Godardin draamassa "Sen täytyi tapahtua" vuodelta 1963. Godard oli merkittävimpiä uuden aallon ohjaajia ja Langin suuri ihailija. Godard ehdotti Langille elokuvassaan pientä roolia ohjaajana. Godardin elokuvan jälkeen Lang vetäytyi eläkkeelle Yhdysvaltoihin. Hän kuitenkin suunnitteli välillä paluuta ohjaustöihin ja kirjoitti myös toteumattoman käsikirjoituksen.


title: Fritz Lang

text: Uransa jälkeen Lang sai runsaasti tunnustuksia. Hänet palkittiin Berliinin elokuvajuhlilla 1963, Ranskan hallitus myönsi hänelle Officier des Arts et des Lettres -kunniamerkin 1965 ja Saksassa hän sai Bundesverdienstkreuz-kunniamerkin 1966. Lang palasi 1971 Wieniin 45 vuoden poissaolon jälkeen vastaanottamaan kaupungin kunniamitalia. Langia muistivat myös Italian ja Jugoslavian hallitukset. Wienin yliopisto nimitti Langin kuvataiteiden osaston kunniatohtoriksi. Yhdysvaltain elokuvaohjaajien ammattiliitto palkitsi hänet 1974. Langilla on myös tähti Hollywood Walk of Famella.


title: Fritz Lang

text: Lang kuoli 85-vuotiaana 2. elokuuta 1976.


title: Fritz Lang

text: Lang oli hyvin tarkka julkisuuskuvastaan. Hänen mielestään hänen yksityiselämänsä ei kuulunut ulkopuolisille ja oli täysin yhdentekevää hänen elokuviensa katselijoille. Lang kertoi kuitenkin usein haastatteluissa anekdootteja elämästään.


title: Fritz Lang

text:
Kuuluisin Langin anekdooteista oli tarina siitä, kuinka hän pakeni Saksasta 1933. Langin mukaan Joseph Goebbels olisi tarjonnut hänelle paikkaa natsi-Saksan elokuvateollisuuden johdossa keväällä 1933 samassa tilaisuudessa, jossa Goebbels kertoi syitä, miksi "Tri Mabusen testamentti" kiellettiin. Lang on kertonut lähteneensä Saksasta heti seuraavana päivänä. Goebbelsin päiväkirjoissa ei ole kuitenkaan mitään merkintää tapaamisesta Langin kanssa. Lisäksi Langin omat matkustusasiakirjat todistavat hänen olleen Saksassa vielä kesällä 1933.
Lang oli elämänsä aikana kolme kertaa naimisissa. Lisa Rosenthalin kanssa 1919–1921, Thea von Harboun kanssa 1922–1933 ja Lily Lattén kanssa 1971–1976. Lisäksi hänellä oli lukemattomia suhteita, eikä hän ollut yhdellekään naiselleen uskollinen. Hollywood-aikana hänellä oli lyhyet suhteet muun muassa näyttelijöiden Miriam Hopkinsin, Marlene Dietrichin ja Kay Francisin kanssa.


title: Fritz Lang

text: Langin ensimmäisestä avioliitosta on hyvin vähän tietoa. Hän meni naimisiin todennäköisesti vuonna 1919. Lang käytti julkisuudessa vaimostaan nimeä "L". Ainoa maininta vaimon oikeasta nimestä on Wienin kaupungintalon perhearkistoissa, jossa hänen nimekseen on merkitty Lisa Rosenthal. Kyseessä saattaa olla myös pseudonyymi. Rosenthal oli venäjänjuutalainen ja kotoisin Vilnasta. Lang petti vaimoaan Harboun kanssa, ja Lisa Rosenthal teki itsemurhan 1921 saatuaan tietää Langin ja Harboun suhteesta. Kaikki eivät uskoneet Rosenthalin tehneen itsemurhan. Erityisesti toimittaja Hans Feld, elokuvaaja Karl Freund ja näyttelijä Alfred Zeisler epäilivät itsemurhatarinaa, ja he esittivätkin joitakin päinvastaisia todisteita. Berliinin poliisi hylkäsi kuitenkin jutun.


title: Fritz Lang

text: Lang ja aiemmin näyttelijä Rudolf Klein-Roggen kanssa naimisissa ollut Harbou menivät naimisiin seuraavana vuonna. Lang heitti Harboun pihalle talostaan elokuvan "Tri Mabusen testamentti" kuvaamisen aikana, kun Harboun suhde toiseen mieheen paljastui. Langilla itsellään oli kuitenkin samaan aikaan avioliiton ulkopuolinen suhde Lily Lattéen. Aiemmin Langilla oli ollut myös suhde Gerda Maurukseen, joka näytteli Langin elokuvassa "Vakoilija". Siihen aikaan huhuttiin, että heidän suhteensa olisi ollut sadomasokistinen.


title: Fritz Lang

text: Lang rakastui 1940-luvun lopulla käsikirjoittaja Silvia Richardsiin ja olisi halunnut naida tämän. Heidän suhteensa päättyi elokuvan "Salaisuus oven takana" valmistuttua. Lang meni ilmeisesti vuonna 1971 naimisiin pitkäaikaisen ystävänsä Lily Lattén kanssa.


title: Fritz Lang

text: Lang tunnettiin ohjaajana erityisen ankarana muuta kuvausryhmää kohtaan. Saksassa Lang tottui siihen, että ohjaajalla oli elokuvanteossa täydellinen komento. Yhdysvalloissa studiojärjestelmä oli huomattavasti kurinalaisempi, mikä tuotti Langille vaikeuksia ja minkä takia hän myös lopulta lähti Hollywoodista. Lang tunnettiin jo Saksassa 1920-luvulla vaikeana ohjaajana. Tuottaja Erich Pommeria vaivasi jo tuolloin Langin resursseja kuluttava tapa kuvata useat kohtaukset kymmeniä kertoja.


title: Fritz Lang

text: Monet eivät pitäneet Langin tavasta kohdella näyttelijöitään. Näyttelijä Henry Fondan mukaan Lang ei ymmärtänyt, että näyttelijätkin olivat ihmisiä, joilla oli tunteita, ja Lang piti näyttelijöitä nukkeinaan. Elokuvan "Viitta ja tikari" kuvauksissa oli kolmipäiväinen seisokki, jonka koko kuvausryhmä oli järjestänyt näyttelijä Lilli Palmerin kohtelun takia. Näyttelijä Brigitte Helm muisteli myöhemmin, että "Metropoliksen" kuvaukset olivat hänen elämänsä vaikein kokemus, ja Marlene Dietrichin mukaan Lang kuului "sadistien veljeskuntaan".


title: Fritz Lang

text: Lang oli monipuolinen ohjaaja, ja hän pystyi tekemään elokuvia mistä genrestä tahansa.


title: Fritz Lang

text: Langin 1920-luvun elokuvat olivat usein mykkäelokuvien rajoja etsiviä ja tuon ajan elokuviksi kalliita. Elokuvissa nähtiin vakoilijoita, lohikäärmeitä, legendaarisia sankareita, diktaattoreita, huippurikollisia ja futuristisia kansankiihottajia. Langin saksalaiset ohjaustyöt olivat yleensä joko eeppisiä elokuvia tai kaupunkimaisemaan sijoittuvia jännityselokuvia. Molemmissa lajityypeissä Lang käsitteli erityisesti yksilön voimattomuutta, kaaoksen ja väkivallan läsnäoloa ja kohtaloa. Saksassa tehtyjen elokuvien pääteema oli yleensä teknologian kehittymisen vaikutus moraalin rappeutumiseen. Esimerkiksi elokuvassa "Tri Mabuse – ihmispeto" Lang kuvaili Saksan yhteiskunnan tilaa ensimmäisen maailmansodan jälkeen ja elokuvassa "Metropolis" tulevaisuudenvision, jossa uutta tekniikkaa käytetään ihmisten riistämiseen.


title: Fritz Lang

text: Yhdysvalloissa Langin elokuvat keskittyivät tarkkailemaan maan kulttuuria ja yhteiskuntaa. Ensimmäiset elokuvat Yhdysvalloissa, "Kiihko" ja "Karkuri", käsittelivät massojen valtaa 1930-luvun laman aikana ja rasismin joukkopsykologiaa. Langin 1940-luvun melodraamat, kuten "Nainen ikkunassa" ja "Punainen katu", käsittelivät julkisen ja yksityisen elämän kasvavaa eroa sekä yksittäisen henkilön nimettömyyttä yhteiskunnassa. Elokuvien päähenkilöitä olivatkin yksinäiset kaupunkien asukkaat. Lopulta 1950-luvulla Langista tuli entistä skeptisempi nykyajan siunauksia kohtaan.


title: Fritz Lang

text: Langin elokuvien teemat olivat hyvin usein pessimistisiä, ja elokuvien henkilöt eivät saaneet oikeutta joutuessaan suuria organisaatioita vastaan, vaikka totuus olisi ollut heidän puolellaan. Toisaalta Lang oli myös viihdyttäjä. Hän pystyi yhdistämään elokuvissaan korkeakulttuurin ja kioskikirjallisuuden.


title: Fritz Lang

text: Monet kriitikot pitävät Langia yhtenä merkittävimmistä elokuvaohjaajista. Hän vaikutti urallaan useisiin ohjaajiin. Langin Saksan-ajan mykkäelokuvat olivat mullistavia, ja ne asettivat uusia laatustandardeja elokuvateollisuudelle. Lang käytti elokuvien teossa apunaan Saksan parhaimpia alan tekijöitä, ja pystyi täten kehittämään elokuvaamisen keinoja. Esimerkiksi "Metropoliksessa" käytettiin ensimmäistä kertaa Eugen Schüfftanin kehittämää menetelmää, jota tarvittiin luomaan elokuvan erikoistehosteita.


title: Fritz Lang

text: Langin vaikutus näkyy erityisesti jännityselokuvan lajityypissä, jonka kehitykseen Langia enemmän on vaikuttanut vain Alfred Hitchcock. Lang oli ekspressionismin merkittävimpiä ohjaajia, ja hänen jännitystä ja pelkoa kuvaava tyylinsä vaikutti moniin jännityselokuvien ohjaajiin sekä jännityselokuvia lähellä oleviin lajityyppeihin, kuten film noiriin ja kauhuun. Lang toi tummien rikosklassikoidensa ("Tri Mabuse – ihmispeto" ja "M – kaupunki etsii murhaajaa") tyylin Hollywoodiin, jossa ekspressionismista kehittyi film noir. Lang ohjasi itse useita uuden lajityypin merkittävimmistä elokuvista.


title: Fritz Lang

text: Langin vaikutus näkyy myös yksittäisissä ohjaajissa ja elokuvissa. Superrikollinen tri Mabuse on esikuva tohtori Nolle ja , josta elokuvan tehnyt Stanley Kubrick tutkikin nuorena Langin ohjauksia. Langin tieteisfantasia "Väsynyt kuolema" voidaan nähdä edeltäjänä Ingmar Bergmanin klassikolle "Seitsemäs sinetti", joka käsitteli myös persoonallista Kuolemaa. Lisäksi Langilla on ollut selvä vaikutus esimerkiksi Joseph Loseyyn, Anthony Manniin ja Samuel Fulleriin. 1950-luvulla "Cahiers du cinéma" -lehden kriitikot, jotka vaikuttivat myöhemmin ranskalaisen uuden aallon ohjaajina, arvostivat Langia yhtenä merkittävimmistä ohjaajista. Langin töiden tutkiminen oli vaikuttamassa auteur-käsitteen syntymiseen elokuvataiteessa.


title: Fritz Lang

text: "Metropolis" on yksi historian merkittävimmistä elokuvista. Se on vaikuttanut paljon populaarikulttuuriin, kuten tieteisklassikoihin "" ja "Blade Runner" sekä sarjakuviin ja musiikkivideoihin. "Metropolis" oli ensimmäinen elokuva, jonka Unesco listasi ihmiskunnan merkittävimpiä kulttuurisaavutuksia sisältävään maailmanmuistoluetteloonsa.


title: Mika Kojonkoski

text: Mika Veli Juhani Kojonkoski (s. 19. huhtikuuta 1963 Rauma) on suomalainen entinen mäkihyppääjä ja valmentaja. Vuosina 2013–2018 hän toimi Suomen olympiakomitean asettaman Huippu-urheiluyksikön johtajana. Kojonkoski on valmentanut Itävallan, Suomen ja Norjan mäkihyppymaajoukkueita ja valmentaa vuodesta 2018 lähtien neljän vuoden sopimuksella Kiinan mäkihyppyjoukkueita, sekä miehissä että naisissa.


title: Mika Kojonkoski

text: Kojonkosken oma mäkihyppyura oli vaatimaton, mutta hän on menestynyt valmentajana. Hän kiersi mäkihypyn maailmancupia kausina 1984–1987. Paras maailmancupin kokonaissijoitus oli 50:s kaudelta 1985–1986. Kojonkoski keräsi kolmen kauden aikana maailmancupin pisteitä yhteensä 15. Vuonna 1990 hän voitti joukkuekilpailun Suomen mestaruuden Puijon Hiihtoseuran joukkueessa. Kojonkoskella oli iso rooli mäkihypyn maailmancupin kisojen aloittamiseen Puijolla jälleen 1990-luvun puolivälissä. Juniori-ikäisenä hän oli myös aktiivinen kilpapurjehtija.


title: Mika Kojonkoski

text: Vuosina 1997–1999 Kojonkoski toimi Itävallan mäkihyppyvalmentajana, minkä jälkeen hän valmensi Suomen joukkuetta 1999–2002 ja Norjan joukkuetta 2002–2011. Kojonkoski on saanut tunnustusta valmennustyöstään Norjassa ja hänet on valittu vuoden valmentajaksi. Hänelle tarjottiin vuoden 2005 lopulla sopimuksen jatkamisen vaihtoehtona merkittävää toimea Norjan olympiakomiteassa, jonka Kojonkoski kuitenkin hylkäsi perhesyihin vedoten.


title: Mika Kojonkoski

text: Koulutukseltaan Kojonkoski on liikuntatieteiden maisteri. Hän kuului kokoomuksen valtuustoryhmään Kuopion kaupunginvaltuustossa vuosina 1997–2004.


title: Turkin Superliiga

text: Superliiga () on Turkin miesten jalkapallon korkein sarjataso. Liiga perustettiin vuonna 1957 ja se toimii Turkin jalkapalloliiton alaisuudessa.


title: Turkin Superliiga

text: Liigassa pelaa 18 joukkuetta, jotka sarjakauden aikana kohtaavat toisensa kaksi kertaa. Sarjassa kolme heikointa joukkuetta putoaa alemmalle sarjatasolle, josta nousee kolme joukkuetta tilalle. Liigan voittaja pääsee suoraan Mestarien liigaan ja toiseksi sijoittunut toiselle karsintakierrokselle. Ainoastaan viisi seuraa on pystynyt voittamaan Superliigan. Eniten mestaruuksia on Galatasaraylla (20) ja toiseksi eniten Fenerbahçella (19). Niiden lisäksi mestaruuteen on kyennyt Beşiktaş (13), Trabzonspor (6) ja Bursaspor (1).


title: Gangliosolu

text: Gangliosolu on silmän verkkokalvon sisäpinnalla oleva hermosolu eli neuroni. Gangliosoluja on silmässä miljoonia. Ne osallistuvat näköaistimuksen syntyyn muokkaamalla näköaistimusta jo verkkokalvolla. Ne terävöittävät näköaistimusten rajaviivoja ja muokkaavat väreistä tulevan informaation. Näköhermo muodostuu pääasiassa gangliosolujen aksoneista. Näköaistimuksen käsittely jatkuu talamuksessa, josta erilliset aksonit siirtävät näköimpulssit primääriselle näköalueelle isoaivojen takaraivolohkoon, jossa varsinainen näköaistimus syntyy.


title: Kangasala SK

text: Kangasala SK on vuonna 1993 perustettu kangasalalainen suunnistusseura.


title: Kangasala SK

text: Jukolan viestissä seura on sijoittunut parhaimmillaan seitsemänneksi vuonna 1998 ja miesten Tiomilassa seura oli toinen 1999. Nuorten Jukolan seura voitti vuonna 2006.


title: Norton-vahvistin

text: Norton-vahvistin on vahvistin, joka tuottaa differentiaaliseen tulovirtaansa suhteellisen lähtöjännitteen. National Semiconductor on toteuttanut Norton-vahvistinnelikon mikropiirinä LM3900.


title: Who Do We Think We Are

text: Who Do We Think We Are on brittiläisen Deep Purple -yhtyeen helmikuussa 1973 julkaistu seitsemäs studioalbumi. Albumilla esiintyy vielä niin sanottu Mark II -kokoonpano: Ritchie Blackmore (kitara), Ian Gillan (laulu), Roger Glover (basso), Jon Lord (kosketinsoittimet) ja Ian Paice (rummut). Gillanin mielestä yhtye oli kuitenkin juuttunut paikoilleen ja kadottanut kipinänsä, joten hän jätti yhtyeen albumin kiertueen jälkeen kesäkuussa 1973. Samalla myös Glover lähti yhtyeestä. Mark II -kokoonpano palasi kuitenkin yhteen vuonna 1984.


title: Who Do We Think We Are

text: Albumi levytettiin kiireisenä aikana Roomassa ja Frankfurtissa vuonna 1972. Äänityksiä vaikeuttivat yhtyeen jäsenten, erityisesti Blackmoren ja Gillanin, huonot välit. Tilanne vaikutti myös levyn materiaaliin, etenkin sanoituksiin, jotka ovat usein sävyltään katkeria.


title: Who Do We Think We Are

text: "Who Do We Think We Are" menestyi kaupallisesti heikommin kuin edeltäjänsä "Machine Head", eikä se ollut esimerkiksi Yhdysvalloissa kymmenen myydyimmän albumin joukossa. Albumi oli kuitenkin listaykkönen Ruotsissa ja Norjassa.


title: Who Do We Think We Are

text: Deep Purplen edellinen studioalbumi "Machine Head" oli ilmestynyt maaliskuussa 1972. Sitä pidetään yhtenä Deep Purplen onnistuneimmista levyistä, ja se menestyi hyvin ja nousi Britanniassa listaykköseksi ja Yhdysvalloissa sijalle seitsemän.


title: Who Do We Think We Are

text: Kesään 1972 mennessä Deep Purple oli kiertänyt maailmaa ja tehnyt levyjä kolmen vuoden ajan lähes tauotta. Kova työtahti alkoi vaatia veronsa. Stressiä yritettiin purkaa pääasiassa alkoholilla, ja sekä Ritchie Blackmore että Ian Gillan sairastuivat maksatulehdukseen. Roger Glover pyörtyi lavalla pariin otteeseen, ja Jon Lordia vaivasivat selkäkivut. Lisäksi yhtyeen henkilösuhteissa oli ollut ongelmia jo vuodesta 1971, jolloin esimerkiksi Gillanin ja Blackmoren välillä alkoi olla erimielisyyksiä. Blackmore ei myöskään pitänyt Gloverin soittotyylistä. Kokoonpanomuutoksiin ei kuitenkaan vielä ryhdytty.


title: Who Do We Think We Are

text: Levyn äänittäminen oli riitaista, sillä Gillanin ja Blackmoren välit olivat huonommat kuin koskaan. Blackmore väitti, että Gillanin laulutyyli rajoitti hänen soittoaan, kun taas Gillan ei hyväksynyt Blackmoren näkemystä, jonka mukaan kitara oli Deep Purplen tärkein osa.Robinson: s. 3.


title: Who Do We Think We Are

text: Gillan alkoi toimia Deep Purplen ohella sivuprojekteissa, joita hän oli aiemmin kaavaillut vain mielessään. Kesällä 1972 hän alkoi panostaa omaan "Cherkazoo"-nimiseen hankkeeseensa. Se oli ”eläimiä, avaruutta ja musiikkia käsittelevä kuvitteellinen matkakertomus”, josta oli tarkoitus tehdä myös elokuvasovitus. Elokuva jäi tekemättä, mutta "Cherkazoo" jäi nimenä elämään. Vuonna 1972 järjestettiin sessiot, joihin osallistuivat Deep Purplen jäsenet Roger Glover ja Jon Lord sekä joukko yhtyeen ulkopuolisia muusikoita. Gillan keskeytti kuitenkin projektin, kun oli aika palata äänittämään Deep Purplen uutta levyä.Thompson: s. 161.


title: Who Do We Think We Are

text: Yhtyeen seuraava albumi oli tarkoitus nauhoittaa Italiassa, liikkuvaa Rolling Stones Mobile Studiota käyttäen. Heinäkuussa 1972 Deep Purplelle vuokrattiin Rooman ulkopuolelta kartano, johon kuuluivat myös uima-allas, kokki ja suuri viinikellari. Näiden ylellisyyksien ja tiukan aikataulun takia yhtye ei saanut studiossa aikaan juuri mitään. Ensimmäinen päivä oli tuotteliain, vaikka yhtyeellä oli silloin käytössään vain liikkuva studio eivätkä instrumentitkaan olleet vielä saapuneet. Rakennuksessa oli vain mikrofoneja ja vanha piano. Niinpä nauhoitetut kappaleet olivat huumorimielessä tehtyjä: Lordin ”Smelly Botty” ja Gillanin vulgaari kabaree-esitys Conway Twittyn laulusta ”It’s Only Make Believe”. Blackmore ei osallistunut näihin sessioihin, koska hän ei halunnut leikkiä musiikin kustannuksella ja vältteli yhtyeen muita jäseniä. Myös varsinaisten äänityssessioiden aikana hän mieluummin istui tuottaja Martin Birchin kanssa studiossa kuin vietti aikaa muiden soittajien kanssa. Ainoat Roomassa levytetyt kappaleet olivat ”Woman from Tokyo” ja ”Painted Horse”, joista vain ensimmäinen päätyi albumille.


title: Who Do We Think We Are

text: New Musical Express -lehden haastattelussa Blackmore kertoi olevansa tyytymätön, koska hän uskoi yhtyeen vieneen musiikkinsa niin pitkälle, ettei sitä voinut enää kehittää. Fanitkaan eivät Blackmoren mielestä antaisi yhtyeen kehittyä tarvittavaan suntaan. Gillan puolestaan myönsi, ettei Deep Purplella enää ollut selkeää näkemystä tulevaisuudesta, ja piti kunnianhimon puutetta yhtyeen suurimpana ongelmana.Thompson: s. 162.


title: Who Do We Think We Are

text: Deep Purplen edelliset albumit olivat syntyneet jammailemalla. Ideoita kehitettiin yhdessä niin pitkälle, että ne olivat kaikkien mielestä valmiita. Enää jammailu ei onnistunut, sillä soittajien välit olivat liian huonot. Kappaleet levytettiin enimmäkseen samassa muodossa kuin ne oli sävelletty, eivätkä toiset edes kuulleet Blackmoren kitaraäänityksiä. Soittajien keskinäinen suvaitsevaisuus oli ollut tärkeää edellisen albumin "Machine Headin" onnistumisen kannalta, mutta nyt se oli poissa.


title: Who Do We Think We Are

text: Yhtye ei voinut hellittää työtahtiaan löytääkseen kipinän uudestaan, sillä kalenteri oli varattu vuodeksi täyteen konsertteja. Deep Purple matkusti 9. elokuuta ensimmäistä kertaa Japaniin, missä se esiintyi kaksi kertaa Osakassa sekä kerran Tokiossa. Konserteista koostettiin tuplalivealbumi "Made in Japan", joka ilmestyi joulukuussa 1972. Japanin-konserttien jälkeen oli vuorossa Amerikan-kiertue niin ikään hajoamispisteessä olevan Fleetwood Macin kanssa.


title: Who Do We Think We Are

text: Lokakuussa 1972 Deep Purple matkusti Länsi-Saksan Frankfurtiin jatkamaan äänityksiä, jotka olivat jääneet kesken kolme kuukautta aikaisemmin.Thompson: s. 166. Basisti Roger Glover on kertonut nauhoituksista ja yhtyeen silloisesta tilanteesta:


title: Who Do We Think We Are

text: Studiossa oli ongelmia esimerkiksi Blackmoren kanssa. Kerran Gloverilla oli kappaleidea, mutta Blackmore ei suostunut soittamaan mitään. Sen sijaan rumpali Ian Paice ja kosketinsoittaja Jon Lord osallistuivat työstämiseen. Lopulta Blackmore lähti ulos mutta palasi kymmenen minuutin kuluttua ja soitti muiden mielestä erinomaista riffiä. Glover, Paice ja Lord halusivat tehdä siitä kappaleen, mutta Blackmore totesi pitävänsä riffin itsellään. Muutamaa vuotta myöhemmin se ilmestyi Blackmoren johtaman Rainbow-yhtyeen esikoisalbumilla. Frankfurtissa yhtyeen toiminta oli kaikesta huolimatta ammattimaisempaa kuin Roomassa, ja siellä levytettiin albumin materiaali ”Woman from Tokyo” -kappaletta lukuun ottamatta, kaikkiaan kuusi kappaletta seitsemästä. Ensimmäiset pari päivää käytettiin jammailuun ja ideoiden etsimiseen. Kun kappale oli valmis, soittajat nauhoittivat taustat ja soolot ja poistuivat sitten huoneisiinsa. Sen jälkeen Gillan meni yksin studioon tekemään lauluraidat.Robinson: s. 7. Glover toteaa albumin vuonna 2000 julkaistun CD-version kansilehdessä, että yhtye äänitti sen verran musiikkia kuin levylle vaadittiin – ei enempää. Yhtye ei käyttänyt ulkopuolista miksaajaa, vaan albumin miksasivat Glover ja Paice. Levy myös tuotettiin itse.


title: Who Do We Think We Are

text: Gillanin ja Blackmoren riidat olivat alkaneet jo vuonna 1971, ja "Who Do We Think We Aren" äänitysten aikaan riitely oli edennyt niin pitkälle, että tilanteeseen oli löydettävä ratkaisu. Niinpä Frankfurtin äänitysten aikaan Gillan ilmoitti eroavansa yhtyeestä. Hän kertoi uutisen managereille, kun Deep Purple teki vuoden kuudetta ja viimeistä Amerikan-kiertuettaan. Joulukuun 9. päivänä Virginian Alexandriassa Gillan kirjoitti hotellihuoneessaan kirjeen, jossa hän kertoi tyytymättömyytensä yhtyeeseen. Hänen mukaansa Deep Purple oli jämähtänyt paikoilleen ja kadottanut kipinänsä. Managerit kuitenkin pyysivät Gillania pysymään yhtyeessä niin kauan, että sovitut konsertit pystytään järjestämään normaalisti. Blackmorellakin oli suunnitelmia. Hän oli pari vuotta aiemmin soittanut Ian Paicen ja Thin Lizzy -yhtyeen Phil Lynottin kanssa ja oli halukas viemään erityisesti tätä ”Baby Face” -nimistä projektia eteenpäin. Myös Lord suunnitteli lähtöä Deep Purplesta.Ekblad: s. 38.


title: Who Do We Think We Are

text: On sanottu, että "Who Do We Think We Aren" materiaalista pystyy aistimaan yhtyeen silloisen tilanteen: musiikki on paikoin karskia ja sanoitukset katkeria.Robinson: s. 2. "Smoke on the Water – Deep Purplen tarina" -kirjan kirjoittaja Dave Thompson toteaa, ettei albumissa ole juurikaan Deep Purplelle ominaisia piirteitä ja suurin osa lauluista on ”rockia vain paperilla”.Thompson: s. 168. Kaikki albumin kappaleet merkittiin yhtyeen yhdessä tekemiksi. Suurin osa sanoituksista on Gillanin kirjoittamia, mutta Glover avusti toisinaan niiden tekemisessä.


title: Who Do We Think We Are

text: Albumi on äänitetty hyvin pelkistetysti. Rummuilla on neljä erillistä raitaa ja laululla sekä soittimilla yksi raita kullakin. Sen vuoksi levylle jäi myös ylimääräisiä raitoja, joille ei ole nauhoitettu mitään.Glover: s. 14.


title: Who Do We Think We Are

text: Albumin ensimmäinen kappale on ”Woman from Tokyo”. Työstövaiheessa Gillan kuuli kappaleen kitarariffin, minkä jälkeen nimi vain tuli hänen mieleensä. Hän ja Glover kirjoittivat sanoitukset, joihin he saivat idean Deep Purplen tuolloin ajankohtaisesta Japanin-vierailusta. Seuraavassa, ”Mary Long” -nimisessä kappaleessa Gillan kritisoi Mary Whitehousea ja Frank Pakenhamia, jotka halusivat suojella 1970-luvun alun Britanniaa moraaliselta rappiolta.Thompson: s. 167. ”Mary Long” oli myös albumin ainoa kappale, joka päätyi tuoreeltaan yhtyeen konserttiohjelmistoon – sitä esitettiin Euroopan-kiertueella 1973. ”Super Trouper” on saanut nimensä konserttipaikkojen valonheittimistä, ja se kertoo yksinäisyydestä musiikkibisneksessä. Glover sai inspiraation riffiin Freddie Kingin kappaleesta ”Going Down”.


title: Who Do We Think We Are

text: ”Smooth Dancer” -kappaleen sanoituksessa Gillan piikittelee Blackmorea. Esimerkiksi ensimmäisellä rivillä mainittava ”Black suede” () viittaa Blackmoren pukeutumistyyliin. Sanoituksessa Gillan pyytää Blackmorea palaamaan asiallisempiin väleihin ja kieltäytyy alistumasta tämän valtaan.Glover: s. 21. Gillan on myöntänyt, että hän purki vihaansa Blackmorea kohtaan parhaimmalla osaamallaan tavalla – sanoitusten kautta. Blackmore ei kuitenkaan tuntunut ymmärtävän ”Smooth Dancerin” vihjailua, mikä raivostutti Gillania entisestään. Musiikillisesti ”Smooth Danceria” on verrattu Sweet-yhtyeen materiaaliin sekä "Deep Purple in Rock" -albumin avauskappaleeseen ”Speed King”.


title: Who Do We Think We Are

text: B-puolen aloittaa ”Rat Bat Blue”, joka kertoo tytön iskemisestä. Se oli Gloverin mielestä albumin paras kappale, ja myös Gillan piti siitä.Robinson: s. 8. Sitä seuraa blues-kappale ”Place in Lane”, jota Dave Thompson kuvaa ”pelkäksi levyntäytteeksi”. Sen oli kuitenkin tarkoitus korvata konserteissa ”Lazy” yhtyeen taitojenesittelykappaleena. Sanoitus sai innoituksensa Gloverin lukemasta scifi-novellista, mutta Gillanin lopullinen sanoitus kertoo oravanpyörästä, jossa hän tunsi yhtyeen kanssa olevansa. Albumin viimeinen kappale on ”Our Lady”, josta Lord sanoi ennen levyn julkaisua, että se saattaa järkyttää monia erilaisuudellaan. Hänen mukaan kappaleessa on erikoista se, että se on hyvin hidas, keskittyy lähinnä sävellykseen eikä siinä ole sooloja – ”se on vain normaali kappale, mikä on Deep Purplelle epätavallista”.


title: Who Do We Think We Are

text: Roomassa nauhoitettu ”Painted Horse” ei lopulta päätynyt albumille, koska Blackmore ei pitänyt Gillanin sanoituksesta. Gillan kieltäytyi kirjoittamasta sitä uudelleen, jolloin Blackmore kieltäytyi ottamasta kappaletta levylle. ”Painted Horse” julkaistiin lopulta singlen b-puolena vuonna 1977, samoihin aikoihin kuin Gillan suunnitteli tekevänsä siitä uuden version "Scarabus"-albumilleen. Se on mukana myös vuonna 2000 ilmestyneessä "Who Do We Think We Aren" remasteroidussa CD-versiossa.


title: Who Do We Think We Are

text: Albumin nimen keksi rumpali Ian Paice, jonka mukaan yhtyeelle lähetetyt vihaiset kirjeet alkoivat yleensä sanoilla: ”Keitä Deep Purplen jäsenet oikein kuvittelevat olevansa?” Yhtyettä oli arvosteltu samalla tavalla myös Paicen tuhottua rumpusettinsä televisiolähetyksessä.Robinson: s. 11. Roger Glover on sittemmin kertonut, että nimi viittaa lisäksi yhtyeen identiteettiin. Hädin tuskin kolme vuotta aikaisemmin Deep Purple oli ollut vielä suhteellisen tuntematon yhtye. "Who Do We Think We Aren" aikaan yhtye oli maailmankuulu, mutta sekasortoisessa tilanteessa.


title: Who Do We Think We Are

text: Levyn kansikuva on yhtyeen johtoportaan suunnittelema. Siinä on NASAn satelliitin ottama kuva ja otokset yhtyeen jäsenten kasvoista, jotka leijailevat maisemassa. Kansikuvaa on pidetty vain osittain onnistuneena, ja esimerkiksi halvannäköiseksi arvosteltu pallonmuotoinen levyn nimi jätettiin pois remasteroidusta CD-versiosta. Amerikan- ja Japanin-painoksissa kansi on hieman erilainen. Kuvaa on suurennettu, ja se on sävyltään brittipainosta haaleampi. Lisäksi yhtyeen ja levyn nimi on kirjoitettu sinisellä keltaisen sijaan.


title: Who Do We Think We Are

text: Alkuperäisen vinyylipainoksen kannet ovat avattavat, niin sanottua gatefold-mallia. Sisäkannessa on kuvia yhtyeestä kertovista lehtileikkeistä, jotka olivat peräisin yhtyeen omasta leikekirjasta. Yksi niistä on suomalaisen "Pointti"-lehden numeron 2/72 otsikko: ”Deep Purple. Suomeen?”


title: Who Do We Think We Are

text: "Who Do We Think We Are" julkaistiin sekä Britanniassa että Yhdysvaloissa helmikuussa 1973. Länsi-Saksassa ja Ranskassa albumi oli ilmestynyt jo tammikuussa. Britanniassa ja muualla Euroopassa levy-yhtiönä toimi yhtyeen oma Purple Records, Yhdysvalloissa ja Japanissa Warner Bros. Records. Jotkin painokset erosivat hienokseltaan Britannian-versiosta. Esimerkiksi Kreikan-versiossa laulujen sanat oli painettu takakanteen. Argentiinassa levy julkaistiin espanjankielisellä nimellä "Quien nos creemos que somos".


title: Who Do We Think We Are

text: Britanniassa albumi nousi listalle 17. helmikuuta 1973, vain kuusi viikkoa joulukuussa julkaistun livealbumi "Made in Japanin" jälkeen. "Who Do We Think We Are" oli parhaimmillaan sijalla neljä ja pysyi listalla kaikkiaan yksitoista viikkoa. Yhdysvalloissa levy ylsi Billboard 200 -listan sijalle viisitoista, kun sitä edeltänyt "Machine Head" oli päässyt sijalle seitsemän. Livealbumi "Made in Japanin" julkaisua viivytettiin Yhdysvalloissa, jotta "Who Do We Think We Are" ehdittäisiin noteerata. Konserttitallenne menestyi siellä lopulta studiolevyä paremmin ja ylsi kymmenen kärkeen. Parhaiten "Who Do We Think We Are" menestyi Norjassa ja Ruotsissa, missä se nousi listaykköseksi. Albumi myi kultalevyyn oikeuttavan määrän Yhdysvalloissa ja Ranskassa.


title: Who Do We Think We Are

text: Albumin ensimmäinen CD-painos ilmestyi vuonna 1987. Vuonna 2000 julkaistiin albumin remasteroitu CD-versio, jossa oli myös bonuskappaleita sekä Roger Gloverin kirjoittamat kansitekstit.


title: Who Do We Think We Are

text: Albumi ei ole yleisesti yhtä arvostettu kuin jotkin Deep Purplen aikaisemmat levyt. Esimerkiksi Dave Thompson kertoo kirjassaan "Smoke on the Water – Deep Purplen tarina", että "Who Do We Think We Are" ”ei missään vaiheessa erottunut edukseen bändin muiden levyjen rinnalla, ja äskettäin julkaistun "Made in Japan" -levyn rinnalla se vaikutti entistäkin huonommalta”. Hänen mielestään levyllä ei ole pelkästään musiikillisia puutteita, vaan myös sen nimi on surkea.


title: Who Do We Think We Are

text: Yhtyeen jäsenistä rumpali Ian Paice totesi albumin ilmestyttyä, että "Who Do We Think We Are" on askel eteenpäin. Se on hänen mukaansa melodisempi ja sähköisempi kuin aikaisemmat levyt, mutta perusta on kuitenkin pysynyt samana. Myös Jon Lord oli tyytyväinen lopputulokseen. Roger Glover kertoi vuonna 2000, että hänen mielipiteensä albumista ovat ristiriitaiset.


title: Who Do We Think We Are

text: Allmusic-sivuston kriitikko Eduardo Rivadavia toteaa, että albumi on pettymys ja "Machine Headin" tulisuus ja inspiraatio ovat poissa. Avauskappaletta ”Woman from Tokyo” lukuun ottamatta levyn materiaali on epäjohdonmukaista. Rivadavia antaa albumille kaksi arvostelutähteä viidestä mahdollisesta. Saman arvosanan antaa Sputnikmusicin Matthijs van der Lee, jonka mielestä "Who Do We Think We Are" on upean yhtyeen tekemä heikko levy. Yhtyeen edellisillä albumeilla oli pelkästään nautittavia kappaleita, mutta tällä levyllä niitä on vain kaksi, ”Woman from Tokyo” ja ”Rat Bat Blue”. Van der Leen mielestä albumi kyllä kuulostaa Deep Purplelta, mutta siitä puuttuu kipinä, joka sai aikaisemmat levyt kuulostamaan niin fantastisilta.


title: Who Do We Think We Are

text: Jan M. Ekbladin toimittamassa kirjassa "Deep Purple – Syvän purppuran vuodet 1967–2004" Heikki Heino toteaa, että "Who Do We Think We Are" on olosuhteisiin nähden yllättävän hyvä albumi, vaikkei kokonaisuutena ylläkään kolmen edellisen studiolevyn tasolle. ”Woman from Tokyo” on hänen mielestään yksi Deep Purplen upeimmista kappaleista.Ekblad: s. 37. Kirjan lopussa Tero Honkasalo on tehnyt levystä erillisen arvostelun. Siinä hän kertoo, että "Who Do We Think We Are" on yhtyeen albumeista vahvin kokonaisuus, jossa ei ole selkeää huippukohtaa mutta ei varsinaisia rimanalituksiakaan. Hän arvostaa myös levyn sarkastisia sanoituksia, ja albumi poistaa hänen mukaansa ”stressin ja muut luulovaivat”. Deep.purple.fi-sivuston Petri Myllylä sanoo "Who Do We Think We Aren" olevan ”lepsu ja köykäinen levy”, jonka ”suuntana on tavallaan sen suunnattomuus”. Kaikesta huolimatta albumilla on omat hyvät hetkensä. Albumin harvoja onnistuneita kappaleita ovat hänen mukaansa ”Woman from Tokyo” ja ”Mary Long”, kun taas ”Place in Line” ja ”Our Lady” ”saivat taatusti aikanaan juuri loistavan "Made in Japan" -tuplan hankkineet fanit nostamaan levyn pois soittimestaan.”


title: Who Do We Think We Are

text: Jo levyn työstövaiheessa Deep Purplen managerit olivat kutsuneet Jon Lordin ja Roger Gloverin luokseen Lontooseen, sillä yhtyeen loppu tuntui olevan lähellä. Tony Edwards ja John Coletta pyysivät yhtyeen jäseniä tekemään kaikkensa, jotta vihdoinkin voittoa tuottava yhtye ei hajoaisi. Ian Paice saatiinkin helposti jatkamaan, ja myös Ritchie Blackmoren mielestä olisi ollut sääli heittää vuosien työ hukkaan. Hän asetti kuitenkin ehdoksi basistin vaihdon, jota hän oli suunnitellut jo pitkään, sillä hän halusi yhtyeeseen Gloveria blues-tyylisemmän muusikon. Siitä ei kuitenkaan kerrottu Gloverille, vaan hänet ajettiin vähitellen pois yhtyeestä. Blackmore, Lord ja Paice olivat aiemmin toimineet hyvin samanlaisella tavalla yhtyeen alkuperäistä laulajaa Rod Evansia ja basisti Nick Simperia kohtaan. Heidät oli erotettu Gillanin ja Gloverin tieltä vuonna 1969.


title: Who Do We Think We Are

text: Albumin julkaisua seurasi lyhyt kiertue, jonka aikana yhtyeen jäsenten välit olivat erittäin huonot. Esimerkiksi Blackmore ja Gillan eivät olleet vuoteen keskustelleet mistään muusta kuin enintään lyhyesti saman illan esityksestä. Gillan matkusti muusta yhtyeestä erillään, vetosi vasta ilmenneeseen lentopelkoonsa ja kulki autolla oman roudarinsa kanssa. Glover puolestaan ihmetteli, miksi häneen ja hänen ideoihinsa suhtaututtiin niin kylmästi. Lopulta hän sai kuulla, että häntä oltiin erottamassa yhtyeestä, minkä jälkeen hän ilmoitti eroavansa itse.Ekblad: s. 39.


title: Who Do We Think We Are

text: Kiertueen loputtua Japanin Osakassa 29. kesäkuuta 1973 Gillan ja Glover lähtivät Deep Purplesta. Blackmore kertoi Gloverille, että häntä ei haluttu erottaa henkilökohtaisista syistä, vaan yhtyeen parasta ajatellen. Tämän jälkeen Glover oli vihainen lähinnä Lordille ja Paicelle siitä, että he olivat myöntyneet Blackmoren vaatimukseen. Seuraavana aamuna kokoonpanosta otettiin viimeinen valokuva hotellin edessä. Jon Lord ja manageri Tony Edwards pyysivät vielä Gloverin vaimoineen lomalle Tahitille, jotta hänen kanssaan voitaisiin keskustella ja pyytää anteeksi. Glover kuitenkin sairastui ja joutui palaamaan kotiin jo kolmen päivän jälkeen, ja Lontoossa hän pysyi seuraavat kolme kuukautta sisätiloissa. Myöhemmin hän aloitti uransa musiikkituottajana. Gillan vetäytyi musiikkimaailmasta muutamaksi vuodeksi.


title: Who Do We Think We Are

text: Deep Purple ei hajonnut kokonaan, vaan jäljelle jääneet muusikot kokosivat uuden kokoonpanon vielä vuoden 1973 aikana. Yhtyeeseen tulivat uusiksi jäseniksi solisti David Coverdale ja basisti-laulaja Glenn Hughes.Muusikot


title: Who Do We Think We Are

text: Muut


title: Näköhermo

text: Näköhermo () on toinen aivohermo. Aivohermoja on kaikkiaan 12 paria. Näköhermo alkaa silmänpohjasta näköhermonnystystä ("papilla") ja päättyy talamukseen. Näköhermon muodostaa pääasiassa noin 1,2 miljoonaa verkkokalvolta alkavaa gangliosolun aksonia. Edellisten lisäksi näköhermossa on myös silmän parasympaattisia hermosyitä, jotka muun muassa vaikuttavat mustuaisen kokoon. Silmämunan sisäosassa näköhermonpäässä ei ole valoa aistivia näköreseptorisoluja, tappeja eikä sauvoja, ja siitä aiheutuu näkökenttään noin 15 astetta katsepisteen ohimonpuolelle fysiologinen sokea piste.


title: Näköhermo

text: Näköhermo sijaitsee keskimmäisen ja sisimmäisen aivokalvon välisessa tilassa (subaraknoidaalitila). Subaraknoidaalitilassa on aivoselkäydinnestettä. Aivoselkäydinnesteen virtaus em. tilassa aiheuttaa aivopaineen. Aivopaine voi nousta esimerkiksi aivoverenvuodon tai aivokasvaimen johdosta. Aivopaineen nousu saattaa näkyä molempien näköhermonpäiden turvotustilana silmänpohjassa.


title: Viejähaarake

text: Viejähaarake eli aksoni tai hermosyy on hermosolun eli neuronin osa, joita on vain yksi neuronia kohti, kun taas tuojahaarakkeita eli dendriittejä on useita yhdessä neuronissa. Aksoni haarautuu loppupäästään ja muodostaa näin useita hermopäätteitä, jotka puolestaan voivat muodostaa synapsin toisen hermosolun tai lihassolun kanssa. Aksoni voi olla joko myelinisoitunut tai myelinisoitumaton. Myelinisoituneessa aksonissa hermoimpulssi kulkee nopeammin kuin myelinisoitumattomassa, koska hermoimpulssi hyppii myeliiniin muodostuneiden Ranvierien kuroumien välillä.


title: Viejähaarake

text: Tuova hermosyy tai afferentti hermosyy on hermosyy, joka tuo viestejä elimistöstä hermokeskuksiin.


title: Hermosyy

text: Hermosolun eli neuronin pitkä haarake, usein viejähaarake.


title: Hermosyy

text: Sensoriset hermosyyt eli tuovat hermosyyt tuovat viestejä aistinelimistä keskushermostoon, ja motoriset hermosyyt eli vievät hermosyyt puolestaan vievät käskyjä keskushermostosta luustolihaksiin sekä autonomiseen hermostoon (esim. rauhaset).


title: Kaunis elämä (elokuva)

text: Kaunis elämä ("La vita è bella") on vuonna 1997 ilmestynyt italialainen draama/komediaelokuva, joka kertoo italianjuutalaisesta Guido Oreficesta, joka elää elämäänsä kuin romanttisessa sadussa. Tämän pitää kuitenkin oppia käyttämään unelmoivaa ominaisuuttaan selvitäkseen natsien keskitysleiriltä, ja pitääkseen leirin todellisuuden salaisuutena pojaltaan. Elokuvan pääosassa näyttelee Roberto Benigni. Hän on myös ohjannut ja käsikirjoittanut elokuvan.


title: Kaunis elämä (elokuva)

text: Vuoden 1999 Oscar-gaalassa Benigni voitti roolisuorituksestaan parhaan miespääosan Oscar-palkinnon. Elokuva voitti lisäksi parhaan ulkomaalaisen elokuvan ja parhaan elokuvamusiikin Oscarin. Yhteensä se oli ehdolla seitsemän Oscarin saajaksi.


title: Kaunis elämä (elokuva)

text:
Ehdokkaana:
Ehdokkaana:


title: Urho

text: Urho tarkoittaa seuraavia asioita:


title: Lavansaaren kirkko

text: Lavansaaren luterilainen kirkko sijaitsi entisessä Lavansaaren kunnassa Suomenlahdella luovutetussa Karjalassa.


title: Lavansaaren kirkko

text: Lavansaaren kirkko valmistui vuonna 1783 Pohjakylään Kirkonmäelle, saaren korkeimmalle paikalle. Kirkon rakentaja oli eräs mies Seiskarilta, sen enempää hänestä ei tiedetä. Lavansaaren kirkko oli tasavartinen ristikirkko, jonka sakarat kapenivat ulospäin. Sakasti oli itäisen ja pohjoisen ristivarren välissä. Hirrestä rakennettu kirkko oli ulkoa vuorattu vaakalaudoituksella. Kirkossa oli jyrkkä aumakatto. Ikkunat olivat kooltaan pienet.


title: Lavansaaren kirkko

text: Valmistuessaan kirkkoon ei kuulunut kellotornia, vaan sen viereen rakennettiin erillinen viisikulmainen kellotorni vähän ennen itse kirkkoa. Kellotornia kutsuttiin "kirkonjaloiksi", koska sen kautta kuljettiin itse kirkkoon.


title: Lavansaaren kirkko

text: Kirkon sisätiloissa tehtiin pieniä korjauksia vuosina 1787 ja 1864. Seuraavan kerran kirkkoa korjattiin 1910. Tällöin purettiin erillinen kellotorni ja kirkon läntisen ristivarren päähän rakennettiin uusi kellotorni ja eteinen. Myös kahteen muuhun ristivarteen rakennettiin uudet eteiset. Kirkon ikkunoita suurennettiin. Kirkko myös maalattiin ulkoa vaaleaksi ja paanukatto korvattiin pellikatolla. Sisällä korjattiin alttaria ja lehtereitä.


title: Lavansaaren kirkko

text: Kirkkosali oli yksinkertainen, mutta sisälsi myös koristeellisia yksityiskohtia. Kirkon kaksiosainen alttaritaulun oli Daniel Bergmanin maalaama ja sen yläosan aiheena oli "Kristus ristillä" ja alaosan "ehtoollisen asettaminen". Alttarin yläpuolella olevaa ylälistaa kannattivat pylväät. Alttaritaulu oli korvannut todennäköisesti 1400-luvulta peräisin olevan Madonna-puuveistoksen. Alttarin yläpuolella oli Anders Chierdin maalama aurinko. Hän oli myös koristellut saarnastuolin Jeesuksen ja apostolien kuvilla. Saarnastuolin yläpuolella oli suuri kattokruunu. Kirkossa oli myös kynttiläkruunu. Urkuja kirkossa ei ollut, vaan säestämiseen käytettiin urkuharmonia. Kirkkosalin katosta roikkui myös Juho Piensohon tekemä kirkkolaiva.


title: Lavansaaren kirkko

text: Lavansaari evakuoitiin pääasiassa ennen talvisotaa. Suurin osa kirkon irtaimistosta saatiin pelastettua. Nykyisin ne sijaitseva pääasiassa Kotkassa ja Kymenlaakson maakuntamuseossa. Kirkon kello on käytössä Ilomantsin Kivilahden rajaseutukirkossa. Suomi valtasi jatkosodassa Lavansaaren takaisin, mutta siviilejä ei saarelle päästetty ja näin ei myöskään kirkkoa päästy kunnostamaan. Kun lavansaarelaiset pääsivät ensimmäisen kerran vierailemaan kotisaarellaan vuonna 1992, todettiin venäläisten hävittäneen koko kirkon.


title: Lavansaaren kirkko

text: Lavansaarella oli ollut ennen viimeiseksi jääneen kirkon valmistumista, pieni puukirkko, jonka olivat rakentaneet joko espanjalaiset tai englantilaiset haaksirikkoutuneet 1600-luvulla. Kirkon rakennusaineena he käyttivät haaksirikkoutuneen laivansa osia. Tämä kooltaan pieni (6 x 8 metriä) sijaitsi Vanhankirkonmäellä. Kirkko oli kuitenkin rakennettu lentohiekalle, mikä ei ollut paras mahdollinen vaihtoehto. Pikkuhiljalleen kirkko hautautui lentohiekkaan ja luhistui.


title: Deep Purple in Rock

text: Deep Purple in Rock (usein pelkästään "In Rock") on brittiläisen hard rock -yhtyeen Deep Purplen vuonna 1970 ilmestynyt neljäs studioalbumi. Albumista muotoutui yhtyeen läpimurtoteos. Se sai sekä myyntimenestystä että erittäin positiivisen vastaanoton kriitikoilta. Sittemmin "Deep Purple in Rock" on noussut erääksi varhaisen metallimusiikin suurimmista klassikoista ja toisinaan sitä pidetään jopa ensimmäisenä puhtaana heavyalbumina.


title: Deep Purple in Rock

text: Albumilla soittavat yhtyeen alkuperäisjäsenistä Ritchie Blackmore (kitara), Jon Lord (koskettimet) ja Ian Paice (rummut). Uusina jäseninä yhtyeeseen liittyivät 1969 laulaja Ian Gillan ja basisti Roger Glover. Näin muotoutui yhtyeen toinen ja tunnetuin kokoonpano, niin sanottu ”Deep Purple Mark II”. Uuden kokoonpanon myötä Deep Purplen musiikki muuttui tällä albumilla progressiivisesta rockista ja popmusiikista raskassointisemmaksi heavy metaliksi. Albumin tunnetuimmat kappaleet ovat nopeatempoinen ja aggressiivinen aloituskappale ”Speed King” sekä yli 10-minuuttinen, progressiivinen ”Child in Time”, joka on kuuluisa varsinkin laulaja Ian Gillanin poikkeuksellisen korkeasta ylärekisteristä ja Ritchie Blackmoren mahtipontisista kitarasoolo-osioista.


title: Deep Purple in Rock

text: Joissakin maissa albumille otettiin mukaan myös single ”Black Night”, joka äänitettiin albumin levytyssession aikana. Sekä albumi että single menestyivät kaupallisesti hyvin. Listaykköseksi "Deep Purple in Rock" nousi ainakin Australiassa ja Länsi-Saksassa. Albumi menestyi hyvin myös kotimaassaan nousten listan sijalle 4. ”Black Night” kipusi singlelistalla toiseksi.


title: Deep Purple in Rock

text: 1969 syntynyt uusi kokoonpano aloitti konsertoinnin saman vuoden kesänä. Keikoilla esitettiin vanhan tuotannon joukossa myös uusia, aiempaa raskaampia kappaleita. Sekä ”Kneel and Pray”, josta myöhemmin muotoutui ”Speed King”, että ”Child in Time” päätyivät aikanaan "Deep Purple in Rockille". Sekä Gillan että Glover olivat aktiivisesti mukana. Glover ihasteli yhtyeen teknistä taitavuutta ja kokeilunhaluisuutta, ja Gillan yhtyeen tapaa kehitellä kappaleita harjoituksissa jammailemalla valmiiden sävellysten opettelemisen sijaan.


title: Deep Purple in Rock

text: Samaan aikaan urkuri Jon Lord jatkoi jo edellisen kokoonpanon aikana syntyneitä suunnitelmia suuresta sävellystyöstä, jossa rock ja klassinen musiikki yhdistyisivät. Vaikka yhtye itse suhtautuikin suunnitelmaan epäluuloisesti, managerit innostuivat siitä, koska sen avulla yhtye voisi herättää huomiota. "Concerto for Group and Orchestra" esitettiin syksyllä 1969 ja se toikin yhtyeelle runsaasti julkisuutta. Keikkapalkkiot nousivat, minkä lisäksi yhtyeen pitkäaikainen yhteistyö konserton äänittäneen Martin Birchin kanssa alkoi. Birchistä tuli sittemmin Deep Purplen hovituottaja.


title: Deep Purple in Rock

text: "Concerto for Group and Orchestran" esityksen jälkeen yhtye keskittyi uuden studioalbumin tekoon. Jon Lord oli ollut johtoasemassa aiempien albumien teossa, mutta nyt hänen paikkansa otti Blackmore. Myös Gillan ja Glover osallistuivat säveltämiseen merkittävästi. Suurimman osan kappaleideoista esittivät Glover ja Blackmore; Gillan taas kirjoitti sanoitukset, toisinaan Gloverin avustuksella. Myös Lord ja Paice osallistuivat kappaleiden viimeistelyyn vaihtelevassa määrin. Kappaleet päätettiin merkitä koko viisikon tekemiksi heti alussa.


title: Deep Purple in Rock

text: "Deep Purple in Rockin" äänitykset aloitettiin vuoden 1969 syyskuussa, mutta kehno taloudellinen tilanne haittasi niitä pakottaen yhtyeen keikkailemaan koko äänitysten ajan. Deep Purplea Yhdysvalloissa levittänyt Tetragrammaton Records oli nimittäin joutunut vastuuttoman rahankäytön vuoksi lähelle konkurssia eikä kyennyt siksi maksamaan rojalteja levymyynnistä. Warner Bros osti lopulta Tetragrammatonin alkuvuodesta 1970, muttei tiennyt minkälaiselle yleisölle Purplea olisi pitänyt markkinoida. Yhtye kuitenkin hyötyi tästä, sillä Warner kykeni maksamaan Purplelle rästissä olevat palkkiot.


title: Deep Purple in Rock

text: Niinpä äänitykset jouduttiin suorittamaan lyhyissä erissä ja ne päättyivät vasta huhtikuussa 1970, kestettyään yli kahdeksan kuukautta. Äänitykset tehtiin joko IBC Studiosilla tai De Lane Lealla, riippuen siitä kumpi oli vapaana. IBC:llä tuottajana toimi Andy Knight, De Lane Lealla taas Martin Birch. Myös Abbey Road Studiosia käytettiin jonkin verran ja yksi levylle päätyneistä kappaleista äänitettiin siellä Philip McDonaldin johdolla. Yhtyeen jäsenet toimivat myös itse tuottajina, mikä johti siihen että kaikki koskivat miksaukseen jatkuvasti korostaen omia osuuksiaan.


title: Deep Purple in Rock

text: Äänitysten aikana Blackmore tapasi toisinaan vanhaa yhtyetoveriaan Mick Underwoodia, jonka Quatermass-yhtye levytti Purplen tavoin Harvest Recordsille. Underwood esitteli Blackmorelle yhtyeensä kappaleen ”Black Sheep of the Family”, jonka nauhoittaminen myöhemmin antoi lähtölaukauksen Blackmoren perustamalle Rainbow-yhtyeelle ja joka lopulta johti hänen eroamiseensa Deep Purplesta 1975.


title: Deep Purple in Rock

text: Yhtyeen saatua uuden albuminsa valmiiksi managerit halusivat kuitenkin vielä singleksi kelpaavan kappaleen, ja niin Deep Purple palasi studioon. Sävellystyö sujui kuitenkin nihkeästi, eikä yhtye pitänyt aamuyöllä baarireissun jälkeen valmistunutta kappaletta kelvollisena kuin korkeintaan singlen B-puoleksi sen Ricky Nelsonilta plagioidun riffin ja hätäisesti rustattujen sanoitusten vuoksi. Yhtyeen hämmästykseksi managerit olivat kuitenkin toista mieltä ja ”Black Night” -nimen saanut kappale päätettiin julkaista singlenä.


title: Deep Purple in Rock

text: Uudella albumilla Deep Purplen tyyli muuttui Blackmoren johdolla huomattavasti aiempaa raskaampaan ja aggressiivisempaan suuntaan. On väitetty tämän olleen vastareaktio "Concertolle", josta Blackmore ei pitänyt, vaikka hän ymmärsikin sen merkityksen huomion hankkimisen kannalta. Lord ja Blackmore olivat tehneet sopimuksen siitä, että yhtye omaksuisi paremmin menestyvän levyn tyylin – "Concerto" olisi siis merkinnyt klassisvaikutteista tyyliä ja vielä ilmestymätön "In Rock" raskaampaa suuntausta. Yhtye oli kuitenkin edennyt raskaampaan suuntaan jo pitemmän aikaa kaikkien jäsenten yhteisymmärryksessä. Kokoonpanoa oli muutettu ja Gillan ja Glover otettu mukaan juuri siksi, ettei raskaampi ilmaisu ollut onnistunut alkuperäislaulaja Rod Evansin ja -basisti Nick Simperin kanssa.


title: Deep Purple in Rock

text: Blackmoren mukaan yhtye teki tarkoituksella ”jokaisesta biisistä hirveää tykitystä vailla mitään suvantokohtia”. "In Rockin" teon aikoihin hän siirtyi käyttämään lähes yksinomaan Fender Stratocaster -kitaraa, joka oli hänen aiemmin käyttämäänsä Gibsonia huomattavasti ”rockimpi” soitin. Vastavetona rajummaksi muuttuneeseen kitarasoundiin myös Jon Lord kehitteli omaperäisen urkusoundin soittamalla Hammond-urkujaan Marshall-kitaravahvistimen ja -kaiuttimen läpi. Näin syntyi paljon tavallista Hammondia raskaampi ja säröisempi ääni. Lord kutsui viritystään nimellä ”The Beast” ().


title: Deep Purple in Rock

text: Albumin avausraita ”Speed King” alkaa kakofonisella särökitaraintrolla, jota seuraa rauhallisempi urkusoolo. Varsinainen sävellys perustuu nopeatempoiseen riffiin sekä aggressiiviseen laulu- ja kitaratyöskentelyyn. ”Speed King” syntyi Blackmoren haluttua yhtyeelle Jimi Hendrixin ”Firen” kaltaisen vauhdikkaan konserttien aloituskappaleen. Kyseessä oli ensimmäinen yhtyeen uuden kokoonpanon kirjoittama kappale. Seuraava raita ”Bloodsucker” on svengaavampi. Riffi yhdistelee bluesia ja heavyä, ja Gillanin laulussa on mukana paljon korkeita kirkaisuja. Sanoitus kertoo jokaisessa ihmisessä olevasta epämiellyttävästä puolesta. A-puolen päättää "In Rockin" pisin kappale, progressiivinen ”Child in Time”. Kappale syntyi Jon Lordin soiteltua koskettimillaan It's a Beautiful Dayn tuolloin uutta kappaletta ”Bombay Calling”, jolloin Gillan improvisoi sävellykseen kylmän sodan inspiroimat, ydinsodasta kertovat sanoitukset. Kertosäe koostuu Gillanin korkeista huudoista ja kirkaisuista, minkä lisäksi Blackmore soittaa pitkän bluestyylisen soolon. Kappale on yksi 1970-luvun tunnetuimmista ja se kuuluu Deep Purplen arvostetuimpiin teoksiin.


title: Deep Purple in Rock

text: B-puolen aloittaa Nikolai Rimski-Korsakovin ”Kimalaisen lennon” inspiroima vauhdikas ”Flight of the Rat”, jossa kuullaan pitkät urku- ja kitarasoolot. Kappaleessa Gillan tutkiskelee persoonansa pimeää puolta, ja kappale onkin huumeidenvastainen. ”Into the Fire” on hitaampi ja raskaspoljentoisempi kappale ja samalla myös albumin lyhyin ja suoraviivaisin; sanoitus on huumeidenvastainen – tässä vaiheessa huumeongelma ei vielä riivannut yhtyettä, toisin kuin uusien jäsenten myötä 1970-luvun puolessavälissä. Myös ”Living Wreck” on muuta albumia hidastempoisempi ja sen sanoituksissa tehdään pilaa yhtyettä lähentelevistä ”bändäreistä”. Lordin Hammond-soundi on särjetty ja kuulostaa hieman eläimen kirkumiselta. Albumin viimeinen kappale on tuottaja Martin Birchille omistettu, nopeatempoinen ”Hard Lovin' Man”, jossa Lordin säröinen Hammond-soundi tukee Blackmoren kitarointia. Kappale ja samalla koko albumi päättyy kitaran kiertoääneen.


title: Deep Purple in Rock

text: Tetragrammatonin taloudellisten vaikeuksien vuoksi Deep Purplen neljännen studioalbumin julkaisu lykkääntyi pitkään. EMI:n alamerkki Harvest julkaisi "In Rockin" Britanniassa lopulta kesäkuussa 1970.


title: Deep Purple in Rock

text: "Deep Purple in Rockin" ensimmäinen brittipainos julkaistiin aukeavakantisena vinyylinä, sanoitukset ja mustavalkokuvat yhtyeen jäsenistä sisäkansiin painettuna. Sittemmin albumista on julkaistu monia erilaisia uusintapainoksia. Eri maissa albumista on myös julkaistu toisistaan hieman poikkeavia versioita. Monissa versioissa esimerkiksi kansien ulkoasu ja kansikuva voivat olla hieman erilaiset, ja vinyyli on joissain painoksissa värillinen. Radikaalimpiakin eroja oli: siinä missä Meksikossa A-puolen alkuun lisättiin ”Black Night”, Korean tasavallassa ilmestyneestä versiosta jätettiin ”Child in Time” ja ”Hard Lovin' Man” kokonaan pois. Amerikkalainen versio oli brittiversion kanssa identtinen, lukuun ottamatta ”Speed Kingiä”, josta oli leikattu alun särökitara- ja kosketinsoolot pois. Tämän version julkaisi Warner Brothers, joka lykkäsi julkaisua vuoden 1970 loppupuolelle.


title: Deep Purple in Rock

text: 1995 albumista julkaistiin CD-muodossa 25-vuotisjuhlajulkaisu, jota varten albumi oli remasteroitu. Mukana on myös bonuskappaleita, Roger Gloverin tekemiä remixejä sekä 24-sivuinen kirjanen. Lisäksi muovikotelon kanteen on painettu kopiot yhtyeen jäsenten nimikirjoituksista.


title: Deep Purple in Rock

text: "Deep Purple in Rock" oli välitön myyntimenestys ja se kipusi useissa maissa listojen kärkipäähän. Britanniassa albumi pysyi listoilla yli vuoden käyden parhaimmillaan sijalla 4 ja myyden lopulta yli 60 000 kappaletta eli hopealevyyn oikeuttavan määrän. Myyntiä edisti listakakkoseksi kivunnut hittisingle ”Black Night”. Yhdysvalloissa menestys jäi aluksi vähäisemmäksi, mihin saattoi vaikuttaa vähäinen markkinointi. Vuoteen 2001 mennessä "Deep Purple in Rock" oli kuitenkin myynyt maassa yli puoli miljoonaa kappaletta ansaiten siten kultalevyn.


title: Deep Purple in Rock

text: "Deep Purple in Rock" oli välitön arvostelumenestys. Myös yhtyeen jäsenet olivat tyytyväisiä albumiin. Rumban arvostelun mukaan se on ”suuri raskasrock-klassikko, jolla Gillanin ja Gloverin myötä bändi löysi uuden suunnan, oman ilmaisunsa ja identiteettinsä”. Allmusic-kriitikko Eduardo Rivadavia sanoo heti avauskappale ”Speed Kingin” todistavan, että Deep Purple oli viimeinkin lopettanut ”vetelehtimisen”. Rivadavia kehuu sekä kappalemateriaalia että raskasta ja peräänantamatonta tyyliä, vaikka valitteleekin hienoista ylipituutta. "In Rock" saa häneltä neljä ja puoli tähteä viidestä.


title: Deep Purple in Rock

text: Kriitikko Matthijs van der Lee kehuu yhtyeen jäsenten ammattitaitoa ja on sitä mieltä että jokainen saa albumilla tilaisuuden loistaa: ”"Deep Purple in Rock" on hard rock -rajapyykki yhdeltä 1970-luvun lahjakkaimmista bändeistä, jokaisen rockista kiinnostuneen pitäisi omistaa se.” Albumi on hänestä yksi Deep Purplen parhaista ja hän antaakin sille 4,5 tähteä viidestä. BBC:n Sid Smith kehuu Gloverin ja Paicen ”vedenpitävää rytmiosastoa”, Blackmoren ”timantinkovaa riffittelyä”, Lordin ”klassisvaikutteista kosketinimprovisointia” ja Gillanin ”lasiasärkevää falsettia”. Hänen mukaansa albumin kansi kuvaa hyvin sen ”monumentaalista vaikutusta”. Kriitikko George Starostin taas on sitä mieltä, että vaikka albumi voisikin olla monipuolisempi, se on myös ”mahdollisesti paras, fiksuin ja muistettavin puhdas heavy metal -albumi maailmassa”.


title: Deep Purple in Rock

text: Myös 1995 ilmestynyt 25-vuotisjuhlajulkaisu on saanut kehuja. Suomen Deep Purple -yhdistys "Perfect Strangers of Finlandin" kotisivuilla olevassa arvostelussa Veli Heinävaara summaa mielipiteensä: ”Kokonaisuutena levy on huima nuorten miesten energialataus josta haistoi vielä 60-luvun soundeja ja tunteen että tämä ei jää tähän ja eihän se jäänyt. Remasterointi on onnistunut nostamaan musiikin esiin pilaamatta soundeja. Turhaan tämä ei ole rock-klassikko.”


title: Deep Purple in Rock

text: Arvostelut: